title: কাজিরাঙ্গা জাতীয় উদ্যানের জলবায়ু

text: তাপমাত্রা বৃদ্ধির সাথে সাথে উদ্যানের ঘাসগুলো বেড়ে ওঠে। মূলগুলো শক্ত হয়ে পড়ে এবং খাওয়ার অনুপযোগী হয়ে যায়। ফলে পশুপাখি সেসব অঞ্চলে বিরল হয়ে যায়। গ্রীষ্মের দাবদাহে পশুরা ক্লান্ত হয়ে যায়। বিভিন্ন ছোট-বড় জলাশয়ের আশেপাশে তখন বিভিন্ন প্রজাতির পশুপাখি নজরে পড়ে। বর্ষাকালে শুষ্ক জলাশয়গুলো আবার ভরে ওঠে। প্রথমে বর্ষার বৃষ্টিপাতে, এবং পরবর্তীতে বন্যার পানিতে কাজিরাঙ্গার এসব জলাশয় পূর্ণ হয়। পানি বাড়ার সাথে সাথে পশুপাখিরা আশ্রয়ের খোঁজে তৃণভূমি ছেড়ে গাছপালা সম্বৃদ্ধ উঁচু এলাকায় সরে যায়। পুরো উদ্যান পানিতে ডুবে গেলে বেশিরভাগ পশুপাখি পার্শ্ববর্তী কার্বি আঙলং পাহাড়শ্রেণী ও অন্যান্য উঁচু এলাকায় সরে যায়।


title: নাইজেল শর্ট

text: নাইজেল ডেভিড শর্ট, এমবিই (, জন্ম: ১ জুন, ১৯৬৫) বিংশ শতকের সবচেয়ে শক্তিশালী ইংরেজ দাবা খেলোয়াড় হিসেবে স্বীকৃত। ১৯ বছর বয়সেই তিনি গ্র্যান্ডমাস্টার খেতাবে অভিষিক্ত হন। ১৯৯৩ সালে বিশ্ব দাবা চ্যাম্পিয়নশীপে গ্যারী কাসপারভের বিরুদ্ধে প্রতিদ্বন্দ্বিতা করেন। আন্তর্জাতিক পর্যায়ের দাবা প্রতিযোগিতাগুলোয় তিনি এখনও সক্রিয়। দাবা খেলার উপর নিয়মিতভাবে লেখালেখি করে থাকেন। এছাড়াও তিনি কোচ ও ভাষ্যকার হিসেবে পরিচিত দাবা ব্যক্তিত্ব।


title: নাইজেল শর্ট

text: ল্যাংকাশায়ারের লেইয়ে জন্মগ্রহণকারী নাইজেল শর্ট এথার্টন এলাকায় শৈশবকাল অতিবাহিত করেন। বোল্টন ওল্ড রোডে অবস্থিত সেন্ট ফিলিপ'স প্রাইমারী স্কুলে পড়াশোনা করেন। এরপর তিনি বোল্টন স্কুল এবং লেই কলেজে অধ্যয়ন করেন। সেখানে তিনি এথারটন চেজ ক্লাব ও বোল্টন চেজ ক্লাবের সদস্য ছিলেন। তন্মধ্যে এথারটন চেজ ক্লাবটি তাঁর বাবা "ডেভিড" কর্তৃক প্রতিষ্ঠিত হয়েছিল। শুরুতে বয়স কম থাকায় (৭ বছর) বোল্টন চেজ ক্লাবের সদস্য করতে অনীহা প্রকাশ করেছিল ক্লাব কর্তৃপক্ষ।


title: নাইজেল শর্ট

text: নাইজেল শর্ট বর্তমানে গ্রীসের এথেন্সে অবস্থান করছেন। সেখানে তিনি নাট্যকর্মী রিয়া আর্গিরো কারাগিওর্গিও (Ρέα Αργυρώ Καραγεωργίου)-কে বিয়ে করেন। এ দম্পতির দুইটি সন্তান রয়েছে। স্ত্রী এবং কিভেলি এলিকি (Κυβέλη Αλίκη), নিকোলাস ডারউইন (Νικόλαος Δαρβίνος) - এ দুই সন্তানকে নিয়ে কয়েক বছর ধরে পারিবারিক সান্নিধ্যে রয়েছেন।


title: নাইজেল শর্ট

text: শর্টের সেরা অর্জন হিসেবে ছিল ১৯৯২ সালের ক্যান্ডিডেটস টুর্ণামেন্টে চ্যাম্পিয়ন হওয়া। ১৯৫০ সালে প্রবর্তিত এ প্রতিযোগিতায় তিনি বরিস গেলফেন্ড, আনাতোলি কারপভ এবং জেন টিমম্যানের ন্যায় বিশ্ব পর্যায়ের দাবাড়ুদেরকে পরাভূত করা। এরফলে তিনি ১৯৯৩ সালে লন্ডনে অনুষ্ঠিত বিশ্ব দাবা চ্যাম্পিয়নশীপে গ্যারি কাসপারভের মুখোমুখি হন। কিন্তু কাসপারভ তাঁকে পরাজিত করে বিশ্ব চ্যাম্পিয়নের মর্যাদা অক্ষূণ্ন রাখেন। তাদের মধ্যকার খেলাগুলো বেশ বিতর্কের পরিবেশ সৃষ্টি করে এবং ফিদে থেকে বেরিয়ে পড়েন। এর প্রধান কারণ ছিল পুরস্কারের অর্থমূল্য।


title: নাইজেল শর্ট

text: ১৭ বছর বয়সে ১৯৮৩ সালে প্লভদিভে আয়োজিত প্রতিযোগিতায় অংশগ্রহণের লক্ষ্যে ইউরোটিমে আন্তর্জাতিকভাবে অভিষেক ঘটান। ইংল্যান্ডের পক্ষ হয়ে নিয়মিতভাবে বিভিন্ন প্রতিযোগিতায় অদ্যাবধি অংশ নিচ্ছেন। এ পর্যন্ত তিনি ২১ বার ইংল্যান্ডের পক্ষ হয়ে দাবা অলিম্পিয়াডে অংশগ্রহণ করেছেন। উল্লেখযোগ্য সাফল্য হিসেবে আরো রয়েছে - দলগতভাবে ১৯৮৪ থিসালোনিকি ও ১৯৮৬ দুবাই দাবা অলিম্পিয়াডে রৌপ্যপদক লাভ। তন্মধ্যে সেরা ব্যক্তিগত প্রদর্শনে স্বর্ণপদক লাভ করেছিলেন। ইংল্যান্ড দাবা দলের সদস্যরূপে তিনি দলকে বিশ্ব দলগত চ্যাম্পিয়নশীপের ১৯৮৫ ও ১৯৮৯ সালের আসরে ব্রোঞ্জপদক এবং ১৯৯৭ সালে ৪র্থ স্থান অর্জন করতে সহায়তা করেছিলেন।


title: লালঠোঁট নীলতাউরা

text: লালঠোঁট নীলতাউরা (বৈজ্ঞানিক নাম: "Urocissa erythrorhyncha") () বা নীল হাঁড়িচাচা Corvidae (কর্ভিডি) গোত্র বা পরিবারের অন্তর্গত "Urocissa" (উরোসিস্সা) গণের এক প্রজাতির বড় আকারের নীল বৃক্ষচারী পাখি। লালঠোঁট নীলতাউরার বৈজ্ঞানিক নামের অর্থ "লালঠুঁটো ল্যাঞ্জাদোয়েল" (গ্রিক "oura" = বড় লেজ, "Cissa" = দোয়েল, "eruthros" = লাল, "rhunkhos" = ঠোঁট)। সারা পৃথিবীতে এক বিশাল এলাকা জুড়ে এদের আবাস, প্রায় ৪৪ লাখ ৬০ হাজার বর্গ কিলোমিটার। বিগত কয়েক দশক ধরে এদের সংখ্যা ক্রমেই বাড়ছে। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে।


title: লালঠোঁট নীলতাউরা

text: বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনানুসারে রক্ষিত বন্যপ্রাণীর তালিকায় তফসিল-১ অনুযায়ী এ প্রজাতিটি সংরক্ষিত। কিন্তু ১৯৭৪ সালের বাংলাদেশের বন্যপ্রাণী আইনে এ প্রজাতিটি সংরক্ষিত নয়।


title: লালঠোঁট নীলতাউরা

text: লালঠোঁট নীলতাউরা দক্ষিণ ও দক্ষিণ-পূর্ব এশিয়ার আবাসিক পাখি। বাংলাদেশ, ভারত, নেপাল, মায়ানমার, থাইল্যান্ড, লাওস, ভিয়েতনাম, কম্বোডিয়া, ও চীন এই প্রজাতিটির মূল আবাসস্থল।


title: লালঠোঁট নীলতাউরা

text: লালঠোঁট নীলতাউরার মোট পাঁচটি উপপ্রজাতি সনাক্ত করা সম্ভব হয়েছে। উপপ্রজাতিগুলো হচ্ছে:লালঠোঁট নীলতাউরা নীল রঙের বড় সুদর্শন পাখি। এর দৈর্ঘ্য কমবেশি ৭০ সেন্টিমিটার, ডানা ২০ সেন্টিমিটার, ঠোঁট ৪ সেন্টিমিটার ও পা ৪.৫ সেন্টিমিটার। ওজন ২২০ গ্রাম। প্রাপ্তবয়স্ক পাখির মাথা কালচে। ঘাড়ের পেছনের চাঁদি ও ঘাড়ের পেছনের সাদা পট্টি ছাড়া পিছ বেগুনি-নীল। কোমরে লাল ও সাদা ডোরা থাকে। ডানার গোড়ার পালক ও প্রান্ত-পালকের আগা সাদা। কালচে গলা ও বুক ছাড়া দেহতল সম্পূর্ণ সাদা। লম্বা লেজের পালক নীল, লেজের আগা সাদা-কালো। চোখ বাদামি থেকে লালচে-বাদামি। ঠোঁট সোজা ও কমলা হলুদ। পা ও পায়ের পাতা প্রবাল লাল। নখর হলদে। স্ত্রী ও পুরুষ পাখি দেখতে একই রকম। অপ্রাপ্তবয়স্ক পাখির ঠোঁট জলপাই-হলুদ। পিঠ অনুজ্জ্বল বাদামি আভাযুক্ত ও লেজউপরি ঢাকনির আগায় কালো রঙ থাকে না।


title: লালঠোঁট নীলতাউরা

text: লালঠোঁট নীলতাউরা ঘন আর্দ্র নাতিশীতোষ্ণ চিরসবুজ বন, কনিফার বন ও বনের ধারে বিচরণ করে। সচরাচর ছোট দলে থাকে। ঝোপ ও ভূমিতে উঁকি মেরে ও ঠোঁট ঢুকিয়ে এরা খাবার খুঁজে বেড়ায়। পাতার আড়ালে ঘুরে ঘুরে এরা শিকার খোঁজে। এদের খাদ্যতালিকায় রয়েছে গেছোব্যাঙ, , বড় পোকা ও ফল। লম্বা লেজ ঘাসের ওপর সামান্য প্রসারিত করে লাফিয়ে চলে ও শিকার ধরার সময় লেজ খাড়া করে রাখে। তীব্র কণ্ঠে ডাকে "পিট্...পিট..." কিংবা "কুইয়াররর্...পিগ...পিগ"।


title: লালঠোঁট নীলতাউরা

text: মার্চ থেকে এপ্রিল মাস এদের প্রধান প্রজনন মৌসুম। কাঠি, মূল, পাতা ও শ্যাওলা দিয়ে বাসা করে। পাহাড়ের পাদদেশে গাছপালা সম্বৃদ্ধ ঢালে অথবা পাহাড়ে আবাদি জমির পাশে বাসা বানায়। ভূমি থেকে বাসা ৬-১০ মিটার উঁচুতে হয়। বাসা বড় ও পেয়ালাকৃতির। বাসা বানানো হলে ৫-৬টি ডিম পাড়ে। ডিমগুলো ধূসরাভ বা পাথুরে রঙের। ডিমের মাপ ৩.৩ × ২.৩ সেন্টিমিটার।


title: টমাস হার্ডউইক

text: মেজর-জেনারেল টমাস হার্ডউইক (১৭৫৫ - ৩ মে, ১৮৩৫) একজন বৃটিশ সেনা সদস্য, পক্ষীবিদ ও প্রকৃতিবিদ। ১৭৭৭ থেকে ১৮২৩ পর্যন্ত তিনি ভারতে অবস্থান করেন। ভারতে অবস্থানকালে তিনি ভারতীয় উপমহাদেশের প্রাণীজগৎ নিয়ে ব্যাপক গবেষণা করেন। জন অ্যাডওয়ার্ড গ্রে'র সাথে মিলে তিনি দুই খণ্ডের "Illustrations of Indian Zoology" (১৮৩০-৩৫) প্রকাশ করেন। তাঁর আবিষ্কৃত বেশিরভাগ দ্বিপদ নামের সাথে তাঁকে Hardw নামে উল্লেখ করা হয়েছে।


title: টমাস হার্ডউইক

text: হার্ডউইক মাত্র ২২ বছর বয়সে ইস্ট ইন্ডিয়া কোম্পানীতে যোগ দেন। ১৮১৯ সালে তিনি মেজর জেনারেল পদে উন্নীত হন এবং ১৮২৩ সালে তিনি অবসর গ্রহণ করে ইংল্যান্ডে চলে আসেন। সেনাবাহিনীতে থাকাকালে তিনি সমগ্র উপমহাদেশে ঘুরে বেড়ান। এ সময় তিনি বিপুল সংখ্যক জীববৈজ্ঞানিক নমুনা সংগ্রহ করেন। স্থানীয় চিত্রকরদের মাধ্যমে তিনি বিভিন্ন প্রজাতির অসংখ্য ছবি আঁকান ও সেগুলো যত্ন করে সংরক্ষণ করেন। বেশিরভাগ ছবি মৃত নমুনা থেকে আঁকা হয়েছিল, তবে জীবিত নমুনার ছবিও খুব কম নয়। যখন তিনি ভারত ছেড়ে চলে যান, তখন কোন একক ব্যক্তি হিসেবে তাঁর কাছেই সবচেয়ে বেশি নমুনা ও নমুনার অঙ্কিত ছবির সংগ্রহ ছিল।


title: টমাস হার্ডউইক

text: হার্ডউইকের অধীনে যেসব স্থানীয় ভারতীয় চিত্রকর বিভিন্ন পশুপাখির ছবি আঁকত তাদের বিশেষ প্রশিক্ষণ দেওয়া হয়েছিল এবং কীভাবে জলরং ব্যবহার করে বৈজ্ঞানিকভাবে সঠিক ছবি আঁকতে হয় তা তারা রপ্ত করেছিল। তাঁর বিশাল সংগ্রহ ১৮৩৫ সালে ব্রিটিশ মিউজিয়ামে স্থানান্তর করা হয়। পরে এর কিছু অংশ প্রাকৃতিক ইতিহাস জাদুঘরে স্থানান্তর করা হয়। তাঁর সংগ্রহে মোট ৪৫০০টি চিত্র সংরক্ষিত ছিল।


title: টমাস হার্ডউইক

text: ভারতের প্রাকৃতিক ইতিহাস সম্পর্কে হার্ডউইকের উৎসাহ তাঁকে তৎকালীন বড় বড় প্রকৃতিবিদ ও জীববিজ্ঞানীর সাথে পরিচয় করিয়ে দেয়। স্যার জোসেফ ব্যাঙ্কসের সাথে তাঁর যোগাযোগ ছিল। তিনি ছিলেন রয়েল সোসাইটির প্রেসিডেন্ট। ১৮১৩ সালে হার্ডউইক রয়েল সোসাইটির ফেলো নির্বাচিত হন। জন অ্যাডওয়ার্ড গ্রে'র "Illustrations of Indian Zoology"-তে তাঁর সংগৃহীকৃত চিত্র স্থান পেয়েছিল। গ্রন্থটিতে ২০২টি বড় আকারের রঙিন চিত্রের প্লেট ছিল এবং হার্ডউইকের অর্থায়নেই গ্রন্থটি প্রকাশিত হয়। গ্রন্থের রচনা-অংশ প্রকাশ পাওয়ার আগেই তিনি মৃত্যুবরণ করেন।


title: টমাস হার্ডউইক

text: প্রাণীবিজ্ঞানে তাঁর অবদান স্মরণ করে অনেক প্রজাতির নামকরণ তাঁর নামে করা হয়েছে। সেসব প্রজাতির অন্যতম:


title: গিনিপিগ

text: গিনিপিগ (; বৈজ্ঞানিক নাম: "Cavia porcellus") ইঁদুরজাতীয় ছোট্ট স্তন্যপায়ী প্রাণী। ল্যাটিন ভাষায় "ক্যাভিয়া পোর্সেলাস" শব্দের অর্থ হচ্ছে "ছোট্ট শূকরশাবক"। কিন্তু গিনিপিগের সাথে শূকরছানার কোনও সম্পর্ক নেই। এমনকি এটি গিনি থেকেও উদ্ভূত নয়। জৈবরসায়নবিদগণ গবেষণা করে দেখিয়েছেন যে, গিনিপিগের আদি বাসস্থান হচ্ছে আন্দেস পর্বতমালা। "ক্যাভি" প্রজাতির সাথে এদের নিবিড় সম্পর্ক রয়েছে। গৃহপালিত প্রাণী হিসেবে এদের পরিচিতি রয়েছে। মূলতঃ এ জন্যই এদের সচরাচর বন্য পরিবেশে দেখা যায় না।


title: গিনিপিগ

text: জীববিজ্ঞানীগণ সপ্তদশ শতক থেকে গিনিপিগের উপর পরীক্ষা-নিরীক্ষা শুরু করেন। ঊনবিংশ এবং বিংশ শতকেও আদর্শ প্রাণী হিসেবে এর উপর ধারাবাহিকভাবে পরীক্ষা-নিরীক্ষা চলতে থাকে। পরবর্তীকালে ইঁদুরের উপরও পরীক্ষাকর্ম চালানো হয়। এখনও গিনিপিগের উপর ব্যাপকভাবে গবেষণা করা হয় যা মানব চিকিৎসার লক্ষ্যে ডায়াবেটিস, যক্ষা, স্কার্ভি ও গর্ভধারণ বিষয়ক জটিলতা নিরসনজনিত।


title: গিনিপিগ

text: গিনিপিগ ইঁদুরের চেয়ে বড় আকৃতিবিশিষ্ট হয়ে থাকে। এদের দেহের ওজন ৭০০ গ্রাম থেকে ১২০০ গ্রাম (১.৫ - ২.৫ পাউন্ড) পর্যন্ত হয়ে থাকে। দৈর্ঘ্য গড়পড়তা ২০ থেকে ২৫ সেন্টিমিটার (৮-১০ ইঞ্চি) হয়। সচরাচর এদের জীবনকাল গড়ে চার থেকে পাঁচ বছর। কিন্তু অনেক সময় আট বছরও হতে পারে। ২০০৬ সালের গিনেস বিশ্বরেকর্ড বইয়ে সবচেয়ে দীর্ঘজীবি গিনিপিগের বয়সসীমা উল্লেখ করা হয়েছে ১৪ বছর সাড়ে ১০ মাস।


title: গিনিপিগ

text: বাতাস চলাচল করে, আনন্দ চঞ্চল চিত্তে দৌঁড়াতে পারে, লাফ-ঝাঁপ দিতে পারে এমন উন্মুক্ত স্থানে গিনিপিগের উপযুক্ত আবাসস্থল হিসেবে বিবেচিত। এদের বৃদ্ধির জন্যে উচ্চ গুণাগুনসম্পন্ন সুষম খাবারের প্রয়োজন। এছাড়াও এদের জন্য অসীম ঘাস, খড়ও প্রয়োজন রয়েছে। গিনিপিগ হাতে থাকতেও পছন্দ করে। ৭.৫ বর্গফুটের চেয়ে বড় কিংবা এক জোড়া গিনিপিগের থাকার জন্যে উপযোগী ১০.৫ বর্গফুটের সমপরিমাণ খাঁচা প্রয়োজন। সামাজিক প্রাণী হিসেবে এদের যথেষ্ট সুনাম রয়েছে এবং বন্ধুবৎসল। এদের বংশবৃদ্ধির হারও অগণিত।


title: গিনিপিগ

text: এ প্রজাতির প্রাণী বন্য পরিবেশে পাওয়া যায় না। কিন্তু এর সাথে সম্পর্কযুক্ত কিছু ভিন্ন প্রজাতির প্রাণীকে দক্ষিণ আমেরিকার বিভিন্ন অঞ্চলে দেখা যায়। কিছু প্রজাতিকে বিংশ শতকে বনে চিহ্নিত করা হয়েছে যা সম্ভবতঃ গৃহপালিত গিনিপিগের বন্য পরিবেশে পুণঃপ্রবেশ হিসেবে দেখা হচ্ছে। বন্য গিনিপিগকে সমান্তরাল ভূমিতে দেখা যায়। ছোট ছোট দলে বিভক্ত হয়ে ঘাস ও অন্যান্য সব্জিজাতীয় খাদ্য গ্রহণ করে। প্রকৃতিগতভাবেই এরা খাদ্য সঞ্চয় করে না। এছাড়াও নিজেরা কোন বাসা তৈরী করে না। অন্যান্য প্রাণীর কাছে অবস্থান করতেই এদের পছন্দ। এরা সূর্যোদয় ও সূর্যাস্তকালীন সময়েই বেশি সক্রিয় হয়ে উঠে যাতে করে এরা অন্য কোন শিকারী প্রাণীর খপ্পরে না পড়ে।


title: গিনিপিগ

text: বিশ্বের অনেক দেশেই গিনিপিগকে গৃহপালিত প্রাণী হিসেবে লালন-পালন করা হয়। দক্ষিণ আমেরিকার পেরু, ইকুয়েডর, বলিভিয়াসহ অন্যান্য দেশসমূহে খাবারের উদ্দেশ্যে বড় করা হয়। খাদ্যের আদর্শ যোগানদাতা হিসেবে কিছু অঞ্চলের লোকজনের ধারণা যে, গিনিপিগ অশুভ আত্মাকে দূরে সরিয়ে রাখতে সমর্থ। পেরুর কুইচুয়া এলাকার উপজাতিরা স্থানীয় ভাষায় এ প্রাণীকে "কুইভি" বলে। অন্যদিকে স্পেনীয়ভাষী লোকজন একে "কাই" নামে ডাকে।


title: গিনিপিগ

text: প্রায় তিন হাজার বছর পূর্বে পেরুর অধিবাসীরা কৃষিভিত্তিক জীবন ব্যবস্থায় এ প্রাণীকে লালন-পালন করতো। ইনকারা গিনিপিগ সংরক্ষণ করতো এবং একই সময়ে উত্তর-পূর্বাঞ্চলের ভেনেজুয়েলা থেকে চিলির মধ্যভাগের উপজাতীয়রা পোষা প্রাণী হিসেবে গিনিপিগকে পোষ মানাত। এখনো তাদেরকে বাড়ীতে কিংবা বাইরে মুক্তভাবে জীবনধারনের উদ্দেশ্যে পালা হয়। ষোড়শ শতকে ইউরোপে গিনিপিগকে নিয়ে যাওয়া হয় এবং অষ্টাদশ শতকে জনপ্রিয় পোষা প্রাণী হিসেবে গিনিপিগ পরিচিতি লাভ করে।


title: গিনিপিগ

text: মানব কল্যাণ সাধনে বিশেষতঃ শারীরিক সমস্যা দূরীকরণ, জীবনযাত্রার মানোন্নয়নে বিভিন্ন রোগ-শোক থেকে দূরে রাখার স্বার্থে কোন কিছু উদ্ভাবনে গিনিপিগের ব্যবহার রয়েছে। সেজন্যে গিনিপিগকে বিজ্ঞানীরা জীববিদ্যার বিভিন্ন গবেষণায় ব্যবহার করে আসছেন।


title: গিনিপিগ

text: বৈজ্ঞানিক পরীক্ষা-নিরীক্ষায় গিনিপিগের ব্যবহার হয়ে আসছে সপ্তদশ শতক থেকে। ইতালীয় জীববিজ্ঞানী মার্সেলো মালপিঘি এবং কার্লো ফ্রাকাসাতি শারীরবৃত্ত কাঠামো পর্যবেক্ষণের লক্ষ্যে সর্বপ্রথম গিনিপিগের উপর বৈজ্ঞানিক গবেষণাকর্ম পরিচালনা করেছেন বলে ধারনা করা হয়। ১৭৮০ সালে এন্টোনি ল্যাভোইসিয়ে তাপ উৎপাদনের একক হিসেবে ক্যালরিমিটার আবিস্কারে গিনিপিগ ব্যবহার করেছিলেন যা ছিল মোম পুড়িয়ে ফেলার মতো।


title: গিনিপিগ

text: ঊনবিংশ শতকের শেষদিকে জীবাণু তত্ত্ব প্রতিষ্ঠায় অত্যন্ত গুরুত্বপূর্ণ ভূমিকা রেখেছে এ প্রাণীটি। লুই পাস্তুর, এমিলে রোক্স এবং রবার্ট কোচ এতে নেতৃত্ব দেন। মহাকাশ বিজ্ঞানের অগ্রযাত্রায় এর সবিশেষ অংশগ্রহণ রয়েছে বেশ কয়েকবার। ৯ মার্চ, ১৯৬১ সালে সোভিয়েত ইউনিয়ন কর্তৃক স্পুতনিক ৯ মহাকাশ খেয়াযানের স্বার্থক উৎক্ষেপনে বলিষ্ঠ ভূমিকা রেখেছে এটি। চীনও ১৯৯০ সালে যাত্রী হিসেবে গিনিপিগকে অন্তর্ভুক্ত করেছিল।


title: গিনিপিগ

text: বিংশ শতকের শেষদিকে পরীক্ষাগারে গিনিপিগের ব্যবহার খুবই জনপ্রিয় পন্থা হিসেবে কাজ করেছিল। ১৯৬০-এর দশকে একমাত্র মার্কিন যুক্তরাষ্ট্রের গবেষণাগারগুলোয় প্রতি বছর প্রায় ২.৫ মিলিয়ন গিনিপিগ ব্যবহার করা হয়েছিল।


title: গিনিপিগ

text: Just-world hypothesis


title: তাহসান রহমান খান

text: তাহসান রহমান খান (জন্ম: ১৮ অক্টোবর, ১৯৭৯) যিনি তাহসান নামেই সমধিক পরিচিত, বাংলাদেশের একজন জনপ্রিয় গায়ক, গীতিকার, সুরকার, গিটার বাদক, কী-বোর্ড বাদক, পরিচালক, অভিনেতা, মডেল এবং উপস্থাপক।


title: তাহসান রহমান খান

text: তাহসানের পৈতৃক নিবাস মুন্সিগঞ্জের বিক্রমপুর। ২০০৬ সালের ৩ আগস্ট তিনি বিয়ে করেন মডেল, অভিনেত্রী রাফিয়াথ রশিদ মিথিলাকে। ২০১৩ সালের ৩০ এপ্রিল তিনি কন্যাসন্তানের বাবা হন। তার মেয়ের নাম আইরা তাহরিম খান। ২০১৭ সালের ২০শে জুলাই তাহসান তার স্ত্রী মিথিলার সাথে আসন্ন বিবাহবিচ্ছেদের ঘোষনা দেন।


title: তাহসান রহমান খান

text: তাহসান পড়াশোনা করেন এ জি চার্চ স্কুলে ও সেন্ট যোসেফ মাধ্যমিক বিদ্যালয়ে। ১৯৯৮ সালে নটর ডেম কলেজ থেকে এইচএসসি পাস করেন। তিনি ঢাকা বিশ্ববিদ্যালয়ের ব্যবসায় প্রশাসন ইনস্টিটিউট থেকে ব্যবসায় প্রশাসনে ব্যাচেলর (মার্কেটিং) ও মাস্টার (ফাইন্যান্স) ডিগ্রী লাভ করেন। ২০০৮ খ্রিস্টাব্দে তিনি ফুলব্রাইট স্কলারশিপ নিয়ে যুক্তরাষ্ট্রের ইউনিভার্সিটি অব মিনেসোটা কার্লসন স্কুল অব ম্যানেজমেন্টে ব্র্যান্ড ম্যানেজমেন্টের উপর পড়তে যান এবং ২০১০ খ্রিস্টাব্দে মাস্টার অব বিজনেস অ্যাডমিনিস্ট্রেশন ডিগ্রী অর্জন করে দেশে ফিরে আসেন।


title: তাহসান রহমান খান

text: তাহসান ইউনিলিভারে ২০০৩ সালের জানুয়ারি ২০০৪ সালের জানুয়ারি পর্যন্ত কর্মরত ছিলেন। ২০০৬ সালের এপ্রিল থেকে ২০০৮ সালের জুন পর্যন্ত ইস্টার্ন ইউনিভার্সিটিতে প্রভাষক পদে কর্মরত ছিলেন। ২০১০ এর জানুয়ারি থেকে এপ্রিল পর্যন্ত যুক্তরাষ্ট্রের মিনেসোটা বিশ্ববিদ্যালয়ের ইনস্টিটিউট ফর রিসার্চ ইন মার্কেটিং এ গবেষণা সহকারী হিসেবে কাজ করেছেন। ২০১০ সালের মে থেকে ২০১৩ সালের সেপ্টেম্বর পর্যন্ত তিনি ইউনির্ভাসিটি অব লিবারেল আর্টস বাংলাদেশ বা ইউল্যাব-এ শিক্ষকতা করছেন। ২০১৩ সালের সেপ্টেম্বরে ব্র্যাক বিশ্ববিদ্যালয়ে শিক্ষক হিসেবে যোগদান করেন তাহসান।


title: তাহসান রহমান খান

text:
তিনি ছায়ানট থেকে ছয় বছর রবীন্দ্রসংগীত শিখেছেন।
১৯৯৮ খ্রিস্টাব্দে তিনি ও আরো কয়েকজন যুবক মিলে গঠন করেন ব্যান্ডদল ব্ল্যাক, পরবর্তিতে তিনি ব্যন্ড দল থেকে আলাদা হয়ে নিজস্ব ধারার গানে সম্পৃক্ত হন। বিয়ের পর তাহসান, স্ত্রী মিথিলাকে নিয়ে বের করেন নিজস্ব এ্যালবাম। ২০১২ সালে তাহসান গঠন করেন "তাহসান অ্যান্ড দ্য সুফিজ" নামে নতুন একটি ব্যান্ড। বাংলামোটরে 'কৃত্যদাসের আবাসে' নামে তার নিজস্ব স্টুডিও রয়েছে।


title: তাহসান রহমান খান

text: ব্ল্যাক ব্যান্ড ত্যাগ সম্পর্কে তাহসান বলেন,


title: তাহসান রহমান খান

text: ২০১২ সালের ২৮ জানুয়ারি তাহসান গঠন করেন তার নতুন ব্যান্ড 'তাহসান অ্যান্ড দ্য সুফিজ'।


title: সাজ্জাদ আলী জহির

text: লেফটেন্যান্ট কর্নেল (অব.) কাজী সাজ্জাদ আলী জহির (জন্ম: ১১ এপ্রিল, ১৯৫১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীরপ্রতীক খেতাব প্রদান করে।


title: সাজ্জাদ আলী জহির

text: মুক্তিযোদ্ধা কাজী সাজ্জাদ আলী জহিরের জন্ম কুমিল্লা জেলার দাউদকান্দি উপজেলার চৌসই গ্রামে। জন্ম ১৯৫১ সালের ১১ এপ্রিল। বাবা কাজী আবদুল মুত্তালিব। মা কাজী নূরুন্নাহার বেগম।


title: সাজ্জাদ আলী জহির

text: সাজ্জাদ আলী জহির ১৯৬৯ সালের শেষে পাকিস্তান সেনাবাহিনীতে ক্যাডেট হিসেবে যোগ দেন। ১৯৭১ সালে পাকিস্তানের কাকুল সামরিক অ্যাকাডেমিতে সিনিয়র ক্যাডেট হিসেবে প্রশিক্ষণরত ছিলেন। মুক্তিযুদ্ধ শুরু হলে আগস্ট মাসের শেষে তিনি পাকিস্তান থেকে পালিয়ে ভারতে এসে যুদ্ধে যোগ দেন।


title: সাজ্জাদ আলী জহির

text: তিনি সিলেট অঞ্চলে ৪ নম্বর সেক্টরের অধীনে দ্বিতীয় গোলন্দাজ বাহিনীকে সংগঠিত করেন। আগস্ট মাসে পাকিস্তান সেনাবাহিনীর আর্টিলারি কোরে কমিশন লাভ করেন সাজ্জাদ আলী জহির। পোস্টিং হয় ৭৮ ফিল্ড আর্টিলারি রেজিমেন্ট শিয়ালকোটে। কয়েক দিন পর সেখান থেকে পালিয়ে ভারতে যান। মুক্তিযুদ্ধে যোগ দেন সেপ্টম্বর মাসে। এ সময় ভারত সরকার মুক্তিবাহিনীকে কয়েকটি ১০৫ এমএম গান দেয়। তা দিয়ে মুক্তিবাহিনীর জন্য একটি ফিল্ড আর্টিলারি ব্যাটারি গঠন করা হয়। এর নাম দেওয়া হয় রওশন আরা ব্যাটারি। এই ব্যাটারিতে অন্তর্ভুক্ত হন তিনি। এ গ্রুপের সহঅধিনায়ক ছিলেন তিনি। রওশন আরা ব্যাটারিতে ছিল ছয়টি গান। অক্টোবর মাস থেকে এই ব্যাটারি ১০৫ এমএম কামান দিয়ে বৃহত্তর সিলেট অঞ্চলে মুক্তিবাহিনীর জেড ফোর্সকে বিভিন্ন যুদ্ধে আর্টিলারি ফায়ার সাপোর্ট দিয়ে সহায়তা করে। সাজ্জাদ জহিরের পরিচালনায় রওশন আরা ব্যাটারি কয়েকবার পাকিস্তান সেনাবাহিনীর প্রতিরক্ষা অবস্থানে গোলাবর্ষণ করে। সঠিক নিশানায় গোলাবর্ষণ করার ক্ষেত্রে তিনি যথেষ্ট কৃতিত্ব ও দক্ষতা প্রদর্শন করেন। এর ফলে পাকিস্তান সেনাবাহিনীর ব্যাপক ক্ষয়ক্ষতি হয়।


title: মোহাম্মদ আবদুর রব

text: মোহম্মদ আবদুর রব (১৯১৯ - ১৪ নভেম্বর ১৯৭৫) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর উত্তম খেতাব প্রদান করে। এছাড়া ২০০০ সালে স্বাধীনতা ও মুক্তিযুদ্ধে অবদান রাখার জন্য তাঁকে মরণোত্তর স্বাধীনতা পদক ২০০০ দেয়া হয়।


title: মোহাম্মদ আবদুর রব

text: মোহাম্মদ আবদুর রবের জন্ম হবিগঞ্জ জেলার বানিয়াচং উপজেলার কুর্শা-খাগাউড়া গ্রামে। তাঁর বাবার নাম মনোয়ার আলী এবং মায়ের নাম রাশিদা বেগম। তিনি চিরকুমার ছিলেন। তিনি হবিগঞ্জ সরকারি উচ্চ বিদ্যালয়ে পড়াশুনা করেছেন।


title: মোহাম্মদ আবদুর রব

text: পাকিস্তান সেনাবাহিনী থেকে লেফটেন্যান্ট কর্নেল হিসেবে ১৯৭০ সালে অবসর নেওয়ার পর মোহাম্মদ আবদুর রব রাজনীতিতে যুক্ত হন। ওই বছরই অনুষ্ঠিত হয় পাকিস্তানের জাতীয় পরিষদ নির্বাচন। তিনি আওয়ামী লীগের প্রার্থী হিসেবে জাতীয় পরিষদের সদস্য (এমএনএ) নির্বাচিত হন। মুক্তিযুদ্ধের সূচনায় বৃহত্তর সিলেট জেলায় প্রতিরোধ যুদ্ধে তিনি গুরুত্বপূর্ণ ভূমিকা পালন করেন।


title: মোহাম্মদ আবদুর রব

text: ২৭ মার্চ সিলেটের রশীদপুর চা-বাগান এলাকার শ্রীমঙ্গল, মৌলভীবাজার, শেরপুর-সাদিপুর, সিলেটসহ আরও কয়েক স্থানে তখন প্রতিরোধ যুদ্ধ হয়। এসব যুদ্ধে এম এ রব সক্রিয় ভূমিকা রাখেন। তাঁর প্রত্যক্ষ পরামর্শ ও পরিচালনায়ই বেশির ভাগ যুদ্ধ সংঘটিত হয়। এ সময় হবিগঞ্জের তেলিয়াপাড়ায় প্রতিরোধ যুদ্ধরত মুক্তিযোদ্ধাদের সামরিক দলনেতাদের বৈঠক অনুষ্ঠিত হয়। এ বৈঠক আয়োজনে তাঁর ভূমিকা ছিল গুরুত্বপূর্ণ। ১০ এপ্রিল বাংলাদেশ সরকার গঠিত হলে মুক্তিযুদ্ধের জন্য ক্রমে সাংগঠনিক কাঠামো গড়ে উঠতে থাকে। এরপর মুক্তিবাহিনীর প্রধান সেনাপতি নিযুক্ত হন এম এ জি ওসমানী। তাঁর অধীনে উপসেনাপতি হিসেবে দায়িত্ব পান মোহাম্মদ আবদুর রব। তিনি পূর্বাঞ্চলে মুক্তিযুদ্ধ পরিচালনা করেন। তাঁর সদর দপ্তর ছিল ভারতের ত্রিপুরা রাজ্যের আগরতলায়। ১৪ ডিসেম্বর এম এ জি ওসমানী ও তিনি হেলিকপ্টারে সিলেটে যুদ্ধ এলাকা পরিদর্শনকালে ফেঞ্চুগঞ্জে পাকিস্তানি সেনাদের একটি দল ওই হেলিকপ্টার লক্ষ্য করে গুলি করে। তখন তিনি গুলিবিদ্ধ হয়ে আহত হন। তাঁর পায়ে গুলি লাগে। পরে আগরতলায় তাঁর চিকিৎসা হয়।


title: মোহাম্মদ আবদুর রব

text: যুদ্ধের পর তিনি বাংলাদেশ সেনাবাহিনীর মেজর জেনারেল (অক্রিয়) পদবী লাভ করেন ।


title: পারিজাত

text: পারিজাত বা মান্দার (; বৈজ্ঞানিক নাম: "Erythrina variegata") হল "ইরিথ্রিনা" গণভূক্ত পুষ্পবৃক্ষবিশেষ। বাংলাদেশে বেশ কয়েক প্রজাতির পারিজাত বা মান্দার গাছ দেখতে পাওয়া যায়।


title: পারিজাত

text: উষ্ণমণ্ডলীয় এবং নাতিশীতোষ্ণমণ্ডলীয় উভয় পরিবেশেই এ বৃক্ষটি জন্মে। উত্তরাঞ্চলীয় আফ্রিকার দেশসমূহ, ভারতীয় উপমহাদেশ, অস্ট্রেলিয়ার উত্তরাঞ্চল, ভারত মহাসাগরীয় দ্বীপপুঞ্জসহ প্রশান্ত মহাসাগরতীরবর্তী পশ্চিমাঞ্চলীয় এলাকা থেকে শুরু করে ফিজির পূর্বাংশে পারিজাতের দেখা মেলে।


title: পারিজাত

text: কম্বোডিয়ায় পারিজাত বৃক্ষটি "রোলাস ট্রি", ওকিনাওয়ায় "দেইগো", ফিজিতে "দ্রালা", আসামে "মদর", ফিলিপাইনে "ডেপডেপ", তিব্বতে "মন দা রা বা", থাইল্যান্ডে "থং ল্যাং" এবং ভিয়েতনামে "ভং নেম" নামে পরিচিত।


title: পারিজাত

text: কাঁটাবিশিষ্ট গাছ হিসেবে এটি পর্যন্ত উঁচু হতে পারে। এর শাখাগুলো ধূসর রঙের। পাতা পালকের ন্যায় খুবই পাতলা এবং ২০ সেন্টিমিটার লম্বা ও ত্রিভূজাকৃতিবিশিষ্ট প্রশস্ত হতে পারে। শীতের শুরুতে পাতাগুলো ঝরে পড়ে এবং মার্চ-এপ্রিল মাসে নতুন পাতা গজায়। পাতা ঝরে পড়ার পর ফুলের আবির্ভাব ঘটে। গন্ধবিহীন ফুলগুলো গাঢ় লাল কিংবা উজ্জ্বল লোহিত বর্ণের ১৫ সেন্টিমিটার লম্বাটে এবং বীজ ঘন বাদামী কিংবা কালচে রঙের হয়।


title: পারিজাত

text: বীজদণ্ডটি ১৫ থেকে ৩০ সেন্টিমিটার লম্বা ও ২.৫ সেন্টিমিটার প্রশস্ত হয়। মে-জুন মাসে ফল পরিপক্ক হয়। ফলগুলো কয়েক মাস পর্যন্ত গাছে ঝুলে থাকতে পারে। বার্ষিক বৃষ্টিপাত ৮০০ থেকে ১৫০০ মিলিমিটার, গড় তাপমাত্রা ২৮ থেকে ৩২ ডিগ্রী সেলসিয়াস উপযোগী আবহাওয়ায় এটি জন্মায়। চারা গাছগুলো কুয়াশায় নষ্ট হয়ে যায়। পারিজাত আগুন প্রতিরোধক, বাতাস ও ঝড়ের বিপরীতে টিকে থাকতে সক্ষম এবং বন্যায় দুই সপ্তাহ পর্যন্ত বেঁচে থাকতে পারে। মাটির গভীরে ভালভাবে জন্মায়।


title: পারিজাত

text: চমকপ্রদ, মনোরম, নয়ন মনোহর ও জনপ্রিয় ফুল গাছ হিসেবে এর পরিচিতি রয়েছে। এটি ঝড়-ঝঞ্চা প্রতিরোধ করতে সক্ষম। জাপানের ওকিনাওয়া প্রিফেকচারে ১৯৬৭ সাল থেকে প্রাদেশিক ফুল হিসেবে মর্যাদা পেয়ে আসছে। ঊনবিংশ শতকের প্রথমদিকে এ গাছ আমেরিকার উপকূলবর্তী এলাকার উদ্ভিদপ্রেমীদের চোখে পড়ে। সে সময় থেকেই আমেরিকার উপকূলবাসীরা বাসা-বাড়ির সৌন্দর্য বৃদ্ধির লক্ষ্যে এ গাছ রোপন করে আসছে। ভিয়েতনামে ভাঁজ করে মাংসের সাথে পারিজাতের পাতা ব্যবহার করা হয়। সিদ্ধ চিকিৎসায় রজঃস্রাব বা মাসিক নিয়মিতকরণে এবং লিঙ্গ উত্থানে এ গাছ ব্যবহৃত হয়। এর পাতা পশুদের অন্যতম পছন্দের খাবার হিসেবে বিবেচিত। বাংলাদেশে গ্রামাঞ্চলে কৃষকরা জমির আইলে সীমানা খুঁটি এবং বাড়ির বেড়ার জন্য পারিজাত গাছ লাগিয়ে থাকে।


title: পারিজাত

text: বীজ কিংবা শাখা-কলমের মাধ্যমে এ গাছ জন্মানো যায়। পূর্ব রাত্রে বীজ ১০ মিনিট পানিতে ভিজিয়ে মাটিতে পুঁততে হয়। ৮ থেকে ১০ দিন পর চারা জন্মায় এবং ৮ থেকে ১০ সপ্তাহের মধ্যেই ৩০ থেকে ৫০ সেন্টিমিটার বড় হয়। ২-৫ সেন্টিমিটার ব্যাসার্ধের ২-৩ মিটার লম্বা শাখাকে কমপক্ষে ২৪ ঘন্টা পূর্বে কেটে রাখতে হয়। এরফলে মাশরুম জন্মাবে না। প্রতি দুই মিটার অন্তর খুঁটির সাথে লাগাতে হয়।


title: পারিজাত

text: পারিজাত ফুলের সৌন্দর্যে মুগ্ধ হয়ে কবি রবীন্দ্রনাথ লিখেছেন,


title: পারিজাত

text: পুরাণে উল্লিখিত সমুদ্রমন্থনের কাহিনি অনেকেরই জানা রয়েছে। অমৃতের সন্ধানে দেবতা ও অসুররা মন্দার পর্বতকে মন্থনদণ্ড হিসেবে ব্যবহার করে সমুদ্র থেকে তুলে এনেছিলেন একের পরে এক আশ্চর্য সব বস্তু। সেই মন্থনে উদ্ভাসিত হয়েছিলেন লক্ষ্মীদেবী, ঐরাবত হস্তী, উচ্চৈশ্রবা অশ্ব, অপ্সরাকুল, কামধেনু, চন্দ্র ইত্যাদি, এবং অবশ্যই হলাহল বিষ ও অমৃত। এ সব ছাড়াও সেই মন্থনে উঠে এসেছিল এক আশ্চর্য বৃক্ষ, যার নাম পারিজাত। পরবর্তী কালে স্বর্গের বর্ণনায় বার বার পুরাণে উল্লিখিত হয়েছে পারিজাতের নাম। ইন্দ্রের নন্দন কাননে প্রধান গাছটিই হল পারিজাত, এমন কথা হিন্দু পুরাণে গভীর বিশ্বাসের সঙ্গে উল্লিখিত। ‘হরিবংশ পুরাণ’-এ উল্লিখিত রয়েছে, পারিজাত একটি ‘কল্পতরু’, এর কাছে যা প্রার্থনা করা যায়, তা-ই নাকি পাওয়া যায়। সেই সঙ্গে এ কথাও বলা হয়েছে, বেশিরভাগ পারিজাত স্বর্গে থাকলেও মর্ত্যভূমে একটি মাত্র গাছ নাকি রয়ে গিয়েছে।


title: পারিজাত

text: উত্তরপ্রদেশের বরবাঁকি জেলার কিন্তুরে একটি বাওবাব জাতীয় গাছকে পারিজাত বলে সম্বোধন করা হয়। কিন্তুর খুব প্রাচীন জায়গা। মহাভারত-এর অন্যতম চরিত্র পাণ্ডবমাতা কুন্তির নাম থেকে এই স্থানের নামকরণ হয় বলে মনে করা হয়। কিংবদন্তি অনুযায়ী, এখানকার অসংখ্য প্রাচীন মন্দিরের একটি নাকি স্বয়ং কুন্তি কর্তৃক প্রতিষ্ঠিত। মনে করা হয়, কুন্তিকে এখানেই দাহ করা হয়েছিল এবং তাঁর চিতাভস্ম থেকেই জন্ম নেয় এই পারিজাত বৃক্ষ। অন্য এক কাহিনি-মতে, কৃষ্ণ তাঁর পত্নী সত্যভামা, মতান্তরে রুক্মিনীর জন্য এই বৃক্ষ স্বর্গ থেকে নিয়ে আসেন। এই সব কাহিনির সত্যতা নিরূপণ দুরুহ। তবে এটুকু বলাই যায়, গাছটি সত্যিই প্রাচীন। স্থানীয় বিশ্বাস অনুসারে, এই বৃক্ষের স্পর্শে বেদনা, দুঃখ ও ক্লান্তির উপশম ঘটে। গঙ্গা দশেরা তিথি নাগাদ এই বৃক্ষে ফুল ফোটে। গাছটিতে কোনও ফল ধরে না। এই গাছ থেকে অন্য গাছও জন্মায় না। এর পাতাগুলির চেহারাও অন্য রকম। সুবিশাল এই বৃক্ষকে ঘিরে স্থানীদের অসংখ্য বিশ্বাস আবর্তিত হয়। নববিবাহিতরা এই বৃক্ষকে প্রদক্ষিণ করতে আসেন। প্রতি মঙ্গলবার পারিজাতকে ঘিরে একটি মেলা বসে। গাছটিকে পুজো করতে দূর-দূরান্ত থেকে মানুষ আসেন। কেবল কিংবদন্তি নয়, পারিজাতকে ঘিরে কৌতূহল প্রকাশ করেন উদ্ভিদবিজ্ঞানীরাও। আজও বিস্তর গবেষণা চলে এই গাছটিকে নিয়ে। গাছটিকে সম্মান জানিয়েছে ভারত সরকারও। প্রকাশিত হয়েছে পারিজাতের ছবিওয়ালা ডাকটিকিটও।


title: অ্যাডওয়ার্ড বার্টলেট

text:
অ্যাডওয়ার্ড বার্টলেট (১৮৩৬ - এপ্রিল, ১৯০৮) একজন বৃটিশ পক্ষীবিদ। তিনি আব্রাহাম ডি বার্টলেটের পুত্র।
বার্টলেট হেনরি বাকের ট্রিস্ট্রামের সাথে ১৮৬৩-৬৪-তে ফিলিস্তিনে ঘুরে বেড়ান। ১৮৬৫ থেকে ১৮৬৯ সালের মধ্যে তাঁরা আমাজন বেসিন ও পেরুতে বিভিন্ন নমুনা সংগ্রহ করেন। ১৮৭৫ থেকে ১৮৯০ অবদি তিনি বৃটেনের মেইডস্টোন জাদুঘরের কিউরেটর হিসেবে দায়িত্ব পালন করেন। ১৮৯৩ থেকে ১৮৯৭ পর্যন্ত তিনি সারাওয়াক জাদুঘরের কিউরেটর হিসেবে দায়িত্ব পালন করেন।


title: অ্যাডওয়ার্ড বার্টলেট

text: তাঁর অন্যতম প্রধান সৃষ্টিকর্ম "Monograph of the Weaver Birds (Ploceidae) and Arboreal and Terrestrial Finches"। তাঁর জীবদ্দশায় এটি পুরোপুরি প্রকাশিত হয়নি। ১৮৮৮-৮৯ এর মধ্যে মাত্র পাঁচ খণ্ড প্রকাশিত হয়।


title: অ্যাডওয়ার্ড বার্টলেট

text: পেরুর বার্টলেটের তিনামোর ("Crypturellus bartletti") নামকরণ করা হয়েছে তাঁর নামে।


title: টক চেরি

text: টক চেরি (বৈজ্ঞানিক নাম:"Prunus cerasus") একপ্রকার চেরি জাতের ফল।


title: টক চেরি

text: গাছ প্রজাতিভেদে গুল্ম থেকে শুরু করে আট মিটার পর্যন্ত উঁচু হতে পারে। কোনো কোনো জাতের গাছ পাতা ও ডালপালায় বেশ ঝোপালো ধরনের। পাতা ৮ থেকে ১২ সেন্টিমিটার লম্বা, আগা আয়তাকার বা তীক্ষ। ফল দুই সেন্টিমিটার, সাধারণত লালচে বা কালো।


title: টক চেরি

text: টক ও মিষ্টি চেরির গাছ প্রায় একই রকম। পার্থক্য শুধু স্বাদে। দ্বিতীয় বিশ্বযুদ্ধের আগে পৃথিবীর বিভিন্ন দেশে ৫০টির বেশি জাতের টক চেরির চাষ হতো। এপ্রিকট, চেরি ও নাশপাতির ফুল দেখতে প্রায় একই রকম। কিন্তু ফুল দেখে ফলের জাত আলাদা করা কঠিন। সারা পৃথিবীতে চেরি ফুল ও ফলের এতই রকমফের যে একটির সঙ্গে অন্যটির পার্থক্য অতি সূক্ষ্ম।


title: টক চেরি

text: প্রাথমিক গবেষণায় অংশগ্রহণকারীদের ঘুমাতে যাওয়ার আগে এবং পরে চেরি ফলের জুস (এক গ্লাসের অর্ধেক জুস ও অর্ধেক পানি) খেতে দেয়া হয়। এর সাথে সাথে তাদেরকে মেলাটোনিন (শক্তিশালী অ্যান্টিঅক্সিডেন্ট যা দেহে ঘুমের চক্র ঠিক রাখতে সহায়তা করে) জাতীয় খাদ্য গ্রহণ করা থেকে বিরত রাখা হয়। এরপর একটা চার্ট ও প্রশ্ন-উত্তরের মাধ্যমে তাদের ঘুমের অভ্যাস সম্পর্কে তথ্য নেয়া হয়। দেখা যায়, টক চেরি জুস তাদের রাতের ঘুম বৃদ্ধি করতে, দিনের বেলার ঘুম কমাতে ও ঘুমের দক্ষতা বাড়ায় সহায়তা করেছে। এর পিছনে কারণ হিসাবে বিজ্ঞানীরা পরীক্ষা করে দেখেন- টক চেরি জুস দেহে মেলাটোনিনের পরিমাণ উল্লেখযোগ্যভাবে বাড়িয়ে তোলে।


title: টক চেরি

text: শরীরতত্ত্ববিদ ডা. গ্লায়ন হোওয়াটসন বলেন-‘আগে আমরা কষ্টকর ব্যায়ামের পর টক চেরির জুস পান করতাম,যাতে শক্তি ফিরে পাই, তবে বর্তমানের পরীক্ষা দ্বারা দেখা যাচ্ছে, এর আরেকটি গুণও রয়েছে, তাহল- চেরি জুস ঘুম সহজ করে দেয়, বিশেষ করে যাদের অনিদ্রা রয়েছে বা কাজের চাপে ঠিকমত ঘুম হয় না।


title: আবদুল লতিফ মজুমদার

text: আবদুল লতিফ মজুমদার (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: আবদুল লতিফ মজুমদার

text: আবদুল লতিফ মজুমদারের জন্ম বরিশাল জেলার বাকেরগঞ্জ উপজেলার দুর্গাপাশা ইউনিয়নের জিরাইল গ্রামে। বাবার নাম তোলফে আলী মজুমদার এবং মায়ের নাম শখিনা বেগম। তাঁর স্ত্রীর নাম নূরজাহান বেগম। তাঁদের এক ছেলে ও তিন মেয়ে।


title: আবদুল লতিফ মজুমদার

text: আবদুল লতিফ মজুমদার চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন প্রথম ইস্ট বেঙ্গল রেজিমেন্টে। এর অবস্থান ছিল যশোর সেনানিবাসে। ৩০ মার্চ পাকিস্তান সেনাবাহিনীর বালুচ রেজিমেন্ট তাদের আক্রমণ করে। এ সময় তাঁরা ঝাঁপিয়ে পড়েন যুদ্ধে। প্রতিরোধযুদ্ধ শেষে প্রথমে ১১ নম্বর সেক্টরে, পরে নিয়মিত মুক্তিবাহিনীর জেড ফোর্সের অধীনে যুদ্ধ করেন।


title: আবদুল লতিফ মজুমদার

text: মুক্তিযুদ্ধের চূড়ান্ত পর্যায়। প্রায় দেড় মাস ধরে যুদ্ধ-উন্মাদনার মধ্যে আছেন আবদুল লতিফ মজুমদার ও তাঁর সহযোদ্ধারা। অক্টোবর মাসের শেষ দিক থেকে বৃহত্তর সিলেট জেলার বিভিন্ন স্থানে একের পর এক যুদ্ধ করেছেন। কানাইঘাট থেকে তাঁরা রওনা হলেন পাকিস্তান সেনাবাহিনীর সিলেট শহরের প্রতিরক্ষা অবস্থান অভিমুখে। পথিমধ্যে পাকিস্তান সেনাবাহিনীর মুখোমুখি হলেন তাঁরা। ছোটোখাটোো যুদ্ধের পর ১৪ ডিসেম্বর শেষ রাতে সেখানে পৌঁছালেন। কুয়াশাচ্ছন্ন সকালে খালি চোখেই দেখা যাচ্ছে পাকিস্তানি সেনাদের। ঘোরাঘুরি করছে। আবদুল লতিফরা আক্রমণ চালালেন। ১৯৭১ সালের ১৫-১৭ ডিসেম্বর সেখানে তুমুল যুদ্ধ হয়। শত্রুঘাঁটির মধ্য দিয়ে অ্যাডভান্স টু কন্টাক্ট শুরু করেন যোদ্ধারা। কানাইঘাট থেকে বিকেলে সিলেট অভিমুখে যাত্রা শুরুর পরদিন বিকেল পাঁচটার সময় কেওয়াচরা চা-বাগানে ডিফেন্স নেন সবাই। সিলেট শহরের উপকণ্ঠে এমসি কলেজে পাকিস্তান সেনাবাহিনী বিরাট একটা দুর্গে পরিণত করা হয়েছে বলে জানতেন যোদ্ধারা। রাতের বেলা পেট্রোল দল পাঠানো হয়েছিল শত্রুর গতিবিধি ও খোঁজখবর নেওয়ার জন্য। ‘সকালবেলা কোম্পানি নিয়ে সামনে অগ্রসর হওয়ার পর শত্রু কর্তৃক বাধাপ্রাপ্ত হয়ে কতক্ষণ ডিফেন্সে থাকেন এ যোদ্ধারা। সেদিন সেখানে অবস্থান করার পর সন্ধ্যায় সবাই এমসি কলেজ অভিমুখে যাত্রা করেন। যথেষ্ট পাঞ্জাবি সেনা একসঙ্গে ছিলো এবং পজিশন না নিয়েই ছয়টা মেশিনগান দিয়ে তিন দিক থেকে ফায়ার শুরু করেন দলের সদস্যরা। শত্রুর মাথায় যেন বাজ ভেঙে পড়ল। ১৭ ডিসেম্বর বেলা ১১টা পর্যন্ত আমাদের সঙ্গে পাকিস্তান সেনাবাহিনীর যুদ্ধ চলে। তার পরই আসে আত্মসমর্পণের পালা। পাকিস্তানি সেনারা তাদের সমস্ত হাতিয়ার আমাদের কাছে সমর্পণ করে।


title: তাজুল ইসলাম (মুক্তিযোদ্ধা)

text: তাজুল ইসলাম (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: তাজুল ইসলাম (মুক্তিযোদ্ধা)

text: তাজুল ইসলামের জন্ম ব্রাহ্মণবাড়িয়া জেলার আখাউড়া উপজেলার মনিঅন্ধ গ্রামে। তাঁর বাবার নাম মো. আলী আমজাদ ভূঁইয়া এবং মায়ের নাম হামিদা খাতুন। তাঁর স্ত্রীর নাম স্বপ্নাহার বেগম। তাঁদের এক ছেলে ও দুই মেয়ে।


title: তাজুল ইসলাম (মুক্তিযোদ্ধা)

text: তাজুল ইসলাম চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন প্রথম ইস্ট বেঙ্গল রেজিমেন্টে। এর অবস্থান ছিল যশোর সেনানিবাসে। ৩০ মার্চ পাকিস্তান সেনাবাহিনীর বালুচ রেজিমেন্ট তাঁদের আক্রমণ করে। এ সময় তাঁরা ঝাঁপিয়ে পড়েন যুদ্ধে। বৃহত্ত্বর সিলেটের ধলই, কানাইঘাট, এমসি কলেজসহ আরও কয়েক স্থানে সাহসিকতার সঙ্গে যুদ্ধ করেন। ধলই ও এমসি কলেজের যুদ্ধেও আহত হন তিনি।


title: তাজুল ইসলাম (মুক্তিযোদ্ধা)

text: ১৯৭১ সালের ৩১ জুলাই জামালপুরের কামালপুর বিওপিতে গভীর রাতে সীমান্ত অতিক্রম করে তাজুল ইসলামসহ মুক্তিযোদ্ধারা যেতে থাকলেন এফইউপিতে (ফর্মিং আপ প্লেস)। অদূরে পাকিস্তান সেনাবাহিনীর প্রতিরক্ষা অবস্থান। মুক্তিযোদ্ধারা সেখানে আক্রমণ চালাবেন। তাজুল ইসলাম হেভি মেশিনগান চালক। তাঁর সঙ্গে আছে আরও চারজন। এ সময় ভারত থেকে পাকিস্তান সেনাবাহিনীর অবস্থানে শুরু হলো দূরপাল্লার আর্টিলারি গোলাবর্ষণ। গোলাবর্ষণের তীব্রতায় প্রকৃতি কেঁপে উঠল। কয়েকটি গোলা এসে পড়ল মুক্তিবাহিনীর এফইউপিতে। নিজেদের গোলায় শহীদ ও আহত হলেন কয়েকজন মুক্তিযোদ্ধা। একই সময় পাকিস্তান সেনাবাহিনীও শুরু করল পাল্টা গোলাবর্ষণ। মুক্তিযোদ্ধাদের দুই-তৃতীয়াংশ স্বল্প প্রশিক্ষণপ্রাপ্ত। এফইউপিতে গোলা পড়ায় তাঁরা কিংকর্তব্যবিমূঢ়। অনেকে নিরাপদ আশ্রয়ের জন্য ছোটাছুটি শুরু করলেন। দেখা দিল বিশৃঙ্খলা। সংকটময় এক অবস্থা। তাজুল ইসলামেরা এই বিপর্যয়ে দমে গেলেন না। সাহসের সঙ্গে পরিস্থিতি মোকাবিলা করলেন। এ সময়ই নিজেদের গোলাবর্ষণ বন্ধ হয়ে গেল। তাতে কিছুটা সুবিধা হলো। তাজুল ইসলাম এরপর ‘জয়বাংলা’ স্লোগান দিয়ে সহযোদ্ধাদের সহযোগিতায় মেশিনগান দিয়ে গুলি করতে করতে এগিয়ে যেতে থাকলেন সামনে। চারদিকে মাইনফিল্ড ও কাঁটাতারের বেড়া। প্রচণ্ড গোলাগুলির মধ্যে তাঁরা সাহসিকতার সঙ্গে মাইনফিল্ড ও কাঁটাতারের বেড়া অতিক্রম করে ঢুকে পড়লেন পাকিস্তানি প্রতিরক্ষার মধ্যে। তাঁদের সাহস ও বীরত্ব দেখে পাকিস্তানি সেনারা হতভম্ব। পাকিস্তানিরা প্রবলভাবে বাধা দিতে থাকল। তাজুল ইসলামদের মেশিনগানের গুলিতে হতাহত হলো অনেক পাকিস্তানি সেনা। এরপর তারা পিছু হটতে থাকল। পাকিস্তানি প্রতিরক্ষা অবস্থানের বিরাট অংশ মুক্তিযোদ্ধাদের দখলে চলে এল। এমন সময় আবার বিপর্যয়। মুক্তিযোদ্ধাদের একটি দলের দলনেতা সালাহউদ্দীন মমতাজ শহীদ হলেন। একটু পর তাজুল ইসলামের দলনেতাও হাফিজউদ্দিন আহমেদ গুরুতর আহত হলেন। এতে নেতৃত্বশূন্য হয়ে মুক্তিযোদ্ধারা বেশির ভাগ আবার বিশৃঙ্খল ও ছত্রভঙ্গ হয়ে গেলেন। শেষ পর্যন্ত আক্রমণ ব্যর্থতায় পর্যবসিত হলো। সেদিন যুদ্ধে মুক্তিবাহিনীর প্রায় ৩১ জন শহীদ ও ৬৫ জন আহত হন। এই যুদ্ধে তাজুল ইসলাম অসাধারণ বীরত্ব প্রদর্শন করেন। তিনি নিজেও আহত হন। তাঁর বাঁ চোয়ালে গুলি ও ঘাড়ে শেলের স্প্লিন্টার লাগে। তার পরও তিনি যুদ্ধক্ষেত্র ছেড়ে যাননি। আহত অবস্থায়ই তাঁর আহত দলনেতাকে উদ্ধার করার জন্য তিনি কাভারিং ফায়ার দেন।


title: ফরিদউদ্দিন আহমেদ

text: শহীদ ফরিদউদ্দিন আহমেদ (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।


title: ফরিদউদ্দিন আহমেদ

text: শহীদ ফরিদউদ্দিন আহমেদের জন্ম কুমিল্লা জেলার চৌদ্দগ্রাম উপজেলার বাগৈ গ্রামে। তাঁর বাবার নাম আসাদ আলী ভূঁইয়া এবং মায়ের নাম আমেনা বেগম। তাঁর স্ত্রীর নাম রুপিয়া বেগম। তাঁদের এক ছেলে।


title: ফরিদউদ্দিন আহমেদ

text: ফরিদউদ্দিন আহমেদ চাকরি করতেন পাকিস্তান নৌবাহিনীতে। কর্মরত ছিলেন পাকিস্তানে । ১৯৭১ সালের জানুয়ারি মাস থেকে ছুটিতে ছিলেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ভারতে যাওয়ার কিছুদিন পর মুক্তিবাহিনীর নৌ-উইংয়ে অন্তর্ভুক্ত হন।


title: ফরিদউদ্দিন আহমেদ

text: মুক্তিযুদ্ধের চূড়ান্ত পর্যায়। স্থলে মুক্তি ও মিত্রবাহিনী দুর্বার বেগে এগিয়ে যাচ্ছে পিছু হটা পাকিস্তান সেনাবাহিনীকে ধাওয়া করে। জল ও আকাশেও পাকিস্তানিরা কোণঠাসা হয়ে পড়েছে। এ সময় মুক্তিবাহিনীর নৌ-উইংয়ে সদ্য যোগ হওয়া গানবোট ‘পদ্মা’ ও ‘পলাশ’ যাত্রা শুরু করল খুলনা অভিমুখে। তাদের লক্ষ্য খুলনার পাকিস্তানি নৌঘাঁটি দখল করা। একটি গানবোটে আছেন ফরিদউদ্দিন আহমেদ। তিনি গানবোটের আরইএন-১। ৬ ডিসেম্বর অভিযান শুরু হলো ভারতের হলদিয়া নৌঘাঁটি থেকে। দুই গানবোটেরই এটি দ্বিতীয় অভিযান। এর নাম দেওয়া হয়েছে ‘অপারেশন হটপ্যান্টস’। ৭ ডিসেম্বর রায়মঙ্গল নদী অতিক্রম করার সময় বাংলাদেশের জাতীয় সংগীত গেয়ে গানবোটের মাস্তুলে পতাকা ওড়ানো হলো। ৯ ডিসেম্বর মধ্যরাতে আকরাম পয়েন্টে পৌঁছে গানবোট দুটি রাতযাপন করে। এর মধ্যে মিত্রবাহিনীর দুটি জলযানও (গানবোট আইএনএস ‘প্যানভেল’ ও প্যাট্রোল ক্রাফট ‘চিত্রাঙ্গদা’) তাদের সঙ্গে যোগ দিয়েছে। ১০ ডিসেম্বর ভোরে রণতরিগুলো নোঙর তুলে মংলার উদ্দেশে যাত্রা শুরু করল। অভিযানের কমান্ডার মিত্রবাহিনীর মণীন্দ্রনাথ রায় সামন্ত (এম এন সামন্ত)। তিনি প্যানভেলের অধিনায়ক। রণতরিগুলো কোনো বাধা ছাড়াই সকাল সাড়ে সাতটায় মংলায় পৌঁছাল। ফরিদউদ্দিন আহমেদ ও তাঁর সহযোদ্ধারা রণতরি থেকে ‘জয়বাংলা’ স্লোগান দিয়ে নেমে মংলা হারবার ও কাস্টমস অফিস থেকে পাকিস্তানি পতাকা নামিয়ে বাংলাদেশের পতাকা তুললেন। সকাল নয়টায় শুরু হলো চূড়ান্ত অভিযান। সামনে প্যানভেল, মাঝে পলাশ, শেষে পদ্মা। চিত্রাঙ্গদা মংলায় থেকে গেল। প্যানভেল সামনে থাকার কারণ, সেটি অত্যাধুনিক ও মজবুত। বেলা সাড়ে ১১টা। এমন সময় আকাশে দেখা গেল তিনটি জঙ্গিবিমান। শত্রুবিমান মনে করে মুক্তিবাহিনীর গানবোট থেকে নৌমুক্তিযোদ্ধারা বিমানবিধ্বংসী অস্ত্র দিয়ে গুলি করতে উদ্যত হলেন। কিন্তু কমান্ডার এম এন সামন্ত ওয়্যারলেসে জানালেন ওগুলো ভারতীয় বিমান। তিনি গুলি করতে বারণ করলেন। এরপর বিমানগুলো কিছুটা নিচে নেমে দক্ষিণ-পশ্চিম দিকে গেল। তারপর হঠাৎ ঘুরে এসে বোমাবর্ষণ করল পদ্মার ওপর। পরক্ষণেই পলাশে। ভারতীয় বিমান মুক্তিবাহিনীর রণতরিকে পাকিস্তানি রণতরি মনে করে উপর্যুপরি বোমাবর্ষণ করতে থাকে। যদিও গানবোটগুলো মুক্তি বা মিত্রবাহিনীর কি না তা শনাক্তের জন্য ছাদে হলুদ কাপড় বিছানো। এ সময় প্যানভেল অনেক এগিয়ে। ওই জাহাজে ভারতীয় বিমান বোমা বর্ষণ করল না। বোমার আঘাতে দুই গানবোটেই আগুন ধরে গেল। সঙ্গে সঙ্গে শহীদ হলেন ফরিদউদ্দিন আহমেদসহ কয়েকজন। বিপদ আন্দাজ করে অনেকে আগেই গানবোট থেকে পানিতে ঝাঁপ দিয়েছেন। তাঁরা বেশির ভাগ অক্ষত। কিন্তু শেষ মুহূর্ত পর্যন্ত যাঁরা রণতরিতে ছিলেন তাঁরা হয় শহীদ, নয়তো মারাত্মকভাবে আহত। ঘটনার এখানেই শেষ নয়। পানিতে ঝাঁপিয়ে পড়া নৌমুক্তিযোদ্ধারা সাঁতার কেটে নদীর পাড়ে পৌঁছালে অনেকে পাকিস্তানি সেনাদের হাতে ধরা পড়েন। দুই-তিনজনকে তারা হত্যা করে। বাকিদের নির্যাতনের পর জেলে পাঠায়।


title: কাউ

text: কাউ বা কাউফল ( বা ম্যাঙ্গোস্টিন; বৈজ্ঞানিক নাম "Garcinia cowa" Roxb বা "Garcinia kydia" Roxb) এক ধরণের অপ্রচলিত টক স্বাদের ফল। এর অন্যান্য নাম হলো- কাউয়া, কাগলিচু, তাহগালা, ক্যাফল, কাউ-গোলা ইত্যাদি। এর গাছ মাঝারি আকৃতির বৃক্ষ জাতীয়, ডালপালা কম, উপরের দিকে ঝোপালো। গাছের রঙ কালচে। সাধারনত জঙ্গলে এই গাছ দেখা যায়। ফল কাঁচা অবস্থায় সবুজ ও পাকলে কমলা বা হলুদ হয়। ফলের ভেতর চার-পাঁচটি দানা থাকে। দানার সাথে রসালো ভক্ষ্য অংশ থাকে, যা চুষে খেতে হয়। কাউ খেলে দাঁতে হলদেটে কষ লেগে যায় বলে ফলটি জনপ্রিয় নয়। ফলের আকার লিচুর সমান বা সামান্য বড় হয়।


title: কাউ

text: বাংলাদেশ, ভারত, মালয়েশিয়া, দক্ষিণ চীন, লাওস, কম্বোডিয়া, ভিয়েতনাম ইত্যাদি দেশে কাউ গাছ দেখা যায়। ফল হিসেবে সরাসরি খাওয়া ছাড়াও কাউ দিয়ে জ্যাম তৈরি করা হয়। কাউ গাছের কষ থেকে রঙ ও বার্নিশ তৈরি হয়।


title: কাউ

text: কাউ গাছের ছাল খিচুনি রোগের জন্য এবং ফল আমাশয় ও মাথা ব্যথার জন্য ভেষজ চিকিৎসায় ব্যবহার করা হয়ে থাকে।


title: কাউ

text: মাঝারি আকৃতির চিরসবুজ এ গাছ কিছুটা কালো বর্ণের হয়। নিচের দিকে ডালপালা কম থাকলেও উপরটা নিশ্ছিদ্র পাতার সনি্নবিষ্ট ঝুপড়িতে ঘেরা। গাছে ফুল ধরে ডিসেম্বর-জানুয়ারি মাসে। আর ফল পাকে জুন-জুলাই মাসে। ফল গোলাকার, অনেকটা টেবিল টেনিস আকৃতির কিন্তু খাঁজযুক্ত। কাঁচা অবস্থায় সবুজ এ ফল পাকাকে হলুদ বা কমলা বর্ণ ধারণ করে। ফলের ভিতরে চার-পাঁচটি দানা থাকে। ফল পাকার পর এই দানা চুষে খেতে হয়। বীজযুক্ত এসব দানা রসালো ও মুখরোচক। ফল হিসেবে সরাসরি খাওয়া ছাড়াও জ্যাম-জেলি করেও সংরক্ষণ করা যায়। পুষ্টিগুণে ভরা এ ফল সর্দিজ্বর ও ঠা-া প্রশমনে বিশেষ কার্যকর। এ ছাড়া এটি অরুচি দূর করে। এই গাছের কষ রং ও বার্নিশ তৈরিতে ব্যবহৃত হয়। উপকারী এই ফলের ইংরেজি নাম Cowa আর বৈজ্ঞানিক নাম Garcinia cowa. সারাদেশে অল্পবিস্তর কাউফলের দেখা মেলে। তবে সিলেট, মৌলভী বাজার, খাগড়াছড়ি ও রাঙামাটিতে কাউফলের দেখা মেলে বেশি। পিরোজপুর ও বাগেরহাট অঞ্চলেও এ ফল জন্মে। অনেক গৃহস্থ বাড়ির লোকজন শখ করেও দুই একটি গাছ লাগায়। ফলে উপকূলীয় অঞ্চলে নার্সারীতে কাউফলের চারা উৎপাদনও করা হয়। তবে এর বাণিজ্যিক আবাদ নেই। কাউফলের বেশ চাহিদা রয়েছে বাজারে। পাকা কাউফল কেজি প্রতি ৭০-৮০ টাকা দরে বিক্রি হয়।


title: কাউ

text: ৫. https://bn.wikipedia.org/w/index.php?title=%E0%A6%95%E0%A6%BE%E0%A6%89&action=edit


title: লটকন

text:
লটকন বা নটকোনা (বৈজ্ঞানিক নাম "Baccaurea motleyana") এক প্রকার টক মিষ্টি ফল। লটকন নানা নামে পরিচিত, যেমন- Rambai, Rambi, Mafai-farang, Lamkhae, Ra mai ইত্যাদি। গাছটি দক্ষিণ এশিয়ায় বুনো গাছ হিসেবে জন্মালেও বাংলাদেশ, মালয়েশিয়া ও থাইল্যান্ডে বানিজ্যিক চাষ হয়।
লটকন বৃক্ষ ৯-১২ মিটার লম্বা হয়, এর কান্ড বেটে এবং উপরাংশ ঝোপালো। পুং এবং স্ত্রী গাছ আলাদা; যাতে আলাদা ধরণের হলুদ ফুল হয়, উভয় রকম ফুলই সুগন্ধি। ফলের আকার দুই থেকে পাঁচ সেমি হয়, যা থোকায় থোকায় ধরে। ফলের রঙ হলুদ। ফলে ২-৫ টি বীজ হয়, বীজের গায়ে লাগানো রসালো ভক্ষ্য অংশ থাকে, যা জাতভেদে টক বা টকমিষ্টি স্বাদের। এই ফল সরাসরি খাওয়া হয় বা জ্যাম তৈরি করা হয়। এর ছাল থেকে রঙ তৈরি করা হয় যা রেশম সুতা রাঙাতে ব্যবহৃত হয়। এর কাঠ নিম্নমানের। ছায়াযুক্ত স্থানেই এটি ভাল জন্মে।
লটকনের বেশ কয়েকটি নাম রয়েছে; যেমন- হাড়ফাটা, ডুবি, বুবি, কানাইজু, লটকা, লটকাউ, কিছুয়ান ইত্যাদি।
বাংলাদেশে একসময় অপ্রচলিত ফলের তালিকায় ছিল লটকন। অধুনা এর বানিজ্যিক উৎপাদন ব্যাপক আকারে হচ্ছে। উন্নত জাতের সুমিষ্ট লটকনের চাষ বৃদ্ধির সাথে সাথে এর জনপ্রিয়তাও বেশ বেড়েছে। এদেশের নরসিংদীতেই লটকনের ফলন বেশি। এ ছাড়া সিলেট, নেত্রকোনা, ময়মনসিংহ, টাঙ্গাইল, কুড়িগ্রাম, লালমনিরহাট, গাজীপুর—এসব জেলায়ও ইদানীং বাণিজ্যিক ভিত্তিতে লটকনের চাষ হচ্ছে। বাংলাদেশ থেকে লটকন বিদেশেও রফতানি করা হয়।লটকনে আছে অ্যামাইনো অ্যাসিড ও এনজাইম যা দেহ গঠন ও কোষকলার সুস্থতায় সহায়তা করে।


title: লটকন

text: পূর্ববঙ্গ ও পশ্চিমবঙ্গ উভয়ই অংশেই রথযাত্রার সাথে লটকন ওতপ্রোতভাবে জড়িয়ে আছে। রথযাত্রার দিন ও উল্টো রথের দিন লটকন কেনার প্রচলন আছে। ১৯৪৭ ও ১৯৭১ সালে যথাক্রমে ভারত ভাগ ও বাংলাদেশ স্বাধীনের পর পূর্ববঙ্গের হিন্দুরা ভারতের বিভিন্ন অংশে চলে আসেন। ফলত পূর্ববঙ্গীয় ধারা ভারতেও বিভিন্ন জায়গায় চলে আসে। সেই ভাবেই ভারতের বাঙালি মূলত পূর্ববঙ্গীয় অধ্যুষিত অঞ্চলে লটকনের প্রভাব আছে। বাংলাদেশের ধামরাই ও টাঙ্গাইল রথে লটকনের প্রচলন আছে। ভারতেও কোচবিহার, নবদ্বীপ ইত্যাদি স্থানে রথের দিন লটকন বিক্রি হয়।


title: টাপির

text: টাপির (); ( /ˈteɪpər/ TAY-pər বা /təˈpɪər/ tə-PEER) শুকর সদৃশ্য স্তন্যপায়ী চতুষ্পদী বন্য জন্তুবিশেষ। এ প্রজাতির প্রাণীটি টাপিরিডে পরিবারভূক্ত একমাত্র গণ "টাপিরাস" থেকে উদ্ভূত। দক্ষিণ আমেরিকা, মধ্য আমেরিকা দেশগুলোর জঙ্গলে এদের আবাসস্থল।


title: টাপির

text: এদের চারটি প্রজাতি রয়েছে। ব্রাজিলীয় টাপির, মালয় টাপির, বেয়ার্ড'স টাপির এবং পাহাড়ী টাপির। সকল প্রজাতির টাপিরই বন্য পরিবেশ থেকে বিলুপ্ত হয়ে যাবার পথে কিংবা বিপন্ন অবস্থায় রয়েছে। তাদের নিকটতম সম্পর্কযুক্ত প্রাণী হিসেবে রয়েছে ঘোড়া ও গন্ডার। তন্মধ্যে মালয় টাপিয় বা এশীয় টাপিরের অবস্থান দক্ষিণ-পূর্ব এশিয়ায়। ঘন বনাঞ্চলে ও জলের কাছাকাছি এলাকায় বাস করতে এরা পছন্দ করে।


title: টাপির

text: টাপির গড়পড়তা ১ মিটার বা ৩ ফুট উচ্চতাবিশিষ্ট হয়ে থাকে। লম্বায় ২ মিটার বা ৭ ফুট এবং দেহের ওজন ১৫০-৩০০ কিলোগ্রাম বা ৩৩০-৭০০ পাউন্ডের হয়। শারীরিক কাঠামো গোলাকার এবং খুব ছোট লেজ রয়েছে। খুঁরাকৃতি পায়ের চারটি পায়ের পাতা সম্মুখের পায়ে এবং তিনটি পিছনের পায়ে বিদ্যমান যা এদেরকে কর্দমাক্ত ও নরম মাটিতে থাকতে সহায়তা করে। ওষ্ঠভাগের ঊর্ধ্বাংশ খাঁটো শূড়াকৃতি এবং লম্বা জিহ্বা রয়েছে। গায়ে অল্প লালচে-বাদামী-ধূসর কিংবা কালো লোম আছে। তন্মধ্যে ব্যতিক্রম হিসেবে রয়েছে পাহাড়ী টাপির। পাহাড়ী টাপিরের লম্বাটে লোম আছে। এশীয় টাপিরের পিছন দিকে ও পায়ে কালো লোম আছে এবং মাঝখানের অংশ সাদা রঙের। সকল শাবকের দেহই হাল্কা মিশেল, বাদামী বর্ণের হয়ে থাকে।


title: টাপির

text: টাপির ভালভাবে কোন কিছু দেখতে পায় না। কিন্তু এদের শ্রবণশক্তি খুবই প্রখর এবং ভাল ঘ্রাণশক্তির অধিকারী চতুষ্পদী প্রাণী। এছাড়াও এরা ভাল এশিয়ান হাতির মতো পানিতে সাঁতার কাটতে জানে। টাপির রাতে সক্রিয় হয়ে ওঠে অর্থাৎ এরা নিশাচর প্রাণী। গাছের পাতা, ফলমূল, শাকসব্জী, বাদাম এদের খাদ্যতালিকায় রয়েছে। এরা একাকী ঘুরে বেড়াতে ভালবাসে।


title: টাপির

text: এদের গর্ভধারনের সময়কাল প্রায় ১৩ মাস। স্ত্রী টাপিরের একজোড়া স্তন আছে ও একটিমাত্র শাবক প্রসব করে। স্বাভাবিকভাবে স্ত্রী প্রাণীটি দু'বছর অন্তর অন্তর গর্ভধারণ করতে পারে। অর্ধ-বছর পর শাবক তার শৈশবের গায়ের রঙটি হারাতে শুরু করে ও সহজাত লোম জন্মায়। এক বছর অতিক্রান্ত হলে শিশু টাপিরকে পরিপূর্ণ টাপিরের ন্যায় দেখা যায়। ঐসময়ই এরা মায়ের সান্নিধ্য ছেড়ে দেয়। তিন থেকে পাঁচ বছর বয়সের মধ্যেই এদের জীবন পূর্ণাঙ্গতা পায়। এক্ষেত্রে স্ত্রীজাতীয় টাপিরের শারীরিক সক্ষমতা পুরুষের তুলনায় পূর্বেই অর্জন করে। বন্য পরিবেশ এবং আবদ্ধ অবস্থায় চিড়িয়াখানায় গড়পড়তা ২৫ থেকে ৩০ বছর পর্যন্ত এরা বেঁচে থাকে। শৈশব ও মিলনের সময় ছাড়া এরা অধিকাংশ সময়ই একাকী থাকে।


title: কনরাড জ্যাকব টেমিঙ্ক

text: কনরাড জ্যাকব টেমিঙ্ক (মার্চ ৩১, ১৭৭৮ – জানুয়ারি ৩০, ১৮৫৮) একজন অভিজাত ডাচ প্রাণীবিদ। তাঁর পিতা ডাচ ইস্ট ইন্ডিয়া কোম্পানীর কোষাধ্যক্ষ ছিলেন এবং নিজে একজন পক্ষী সংগ্রাহক ছিলেন। উত্তরাধীকার সূত্রে টেমিঙ্ক তাঁর পিতার সংগৃহীত বিশাল পাখির নমুনা লাভ করেন। টেমিঙ্ক লেইডেনের জাতীয় প্রাকৃতিক ইতিহাস জাদুঘরের প্রথম পরিচালক ছিলেন। ১৮২০ থেকে মৃত্যু অবধি তিনি সে পদে কর্মরত ছিলেন। তাঁর "Manuel d'ornithologie, ou Tableau systématique des oiseaux qui se trouvent en Europe" (১৮১৫) বহু বছর ধরে ইউরোপের পাখি বিষয়ক একটি প্রামাণ্য দলিল হিসেবে বিবেচিত হয়েছে। ১৮৩১ সালে তিনি রয়েল সুইডিশ অ্যাকাডেমি আব সায়েন্স-এর বিদেশী সদস্য নির্বাচিত হন।


title: প্রবাসী ভারতীয় দিবস

text: প্রতি বছর ৯ জানুয়ারি তারিখে ভারতের উন্নয়নে অনাবাসী ভারতীয়দের অবদানের কথার স্মরণ করে প্রবাসী ভারতীয় দিবস পালন করা হয়। ১৯১৫ সালের ৯ জানুয়ারি মহাত্মা গান্ধী দক্ষিণ আফ্রিকা থেকে ভারতে ফিরে এসেছিলেন, সেই দিনটিকে স্মরণ করে প্রতি বছর এই তারিখে প্রবাসী ভারতীয় দিবস পালিত হয়। ২০০৩ সালে ভারত সরকারের অনাবাসী ভারতীয় মন্ত্রক, কনফেডারেশন অফ ইন্ডিয়ান ইন্ডাস্ট্রি (সিআইআই) ও উত্তর-পূর্বাঞ্চল উন্নয়ন মন্ত্রকের উদ্যোগে প্রবাসী ভারতীয় দিবস পালন শুরু হয়। প্রতি বছর ৭-৯ জানুয়ারি ভারতের কোনো একটি শহরে বড় অনুষ্ঠান হয়, অনাবাসী ভারতীয়রা আলোচনাসভায় অংশ নেন এবং প্রবাসী ভারতীয় সম্মান দেওয়া হয়।


title: প্রবাসী ভারতীয় দিবস

text: ২০১১ সালে নতুন দিল্লিতে প্রবাসী ভারতীয় দিবস পালিত হয়। ৫১টি দেশ থেকে ১,৫০০ প্রতিনিধি অংশ নেন। ২০১২ সালে জয়পুরে প্রবাসী ভারতীয় দিবস পালিত হয়েছে। প্রধান অতিথি ছিলেন ত্রিনিদাদ ও টোবাগোর প্রধানমন্ত্রী কমলা প্রসাদ বিশ্বেশ্বর।


title: প্রভাতি বাদুড়

text: প্রভাতি বাদুড় (বৈজ্ঞানিক নাম:"Eonycteris spelaea") এরা Pteropodidae পরিবারের অন্তর্ভুক্ত বাদুড়। মিয়ানমার ও উত্তর ভারত থেকে শুরু করে দক্ষিণ-পূর্ব এশিয়ার বেশির ভাগ দেশেই এ বাদুড়ের উপস্থিতি। দিনের বেলা এই বাদুড় দলবেঁধে কোনো অন্ধকার গুহায় বিশ্রাম নেয়। এরা বাণিজ্যিকভাবে গুরুত্বপূর্ণ গাছসহ অনেক উদ্ভিদের পরাগায়নে সহায়তা করে।


title: বীরের প্রত্যাবর্তন (ভাস্কর্য)

text: বীরের প্রত্যাবর্তন গুলশান দুই নম্বর ঘেঁষে ভাটারা ইউনিয়নে অবস্থিত মুক্তিযুদ্ধের ভাস্কর্য। ১৯৭১ সালে মুক্তিযুদ্ধে এলাকাটি ছিল গুরুত্বপূর্ণ এক অঞ্চল। মোজাম্মেল হক বীরপ্রতীকের উদ্যোগে স্থাপিত হয়েছে ভাস্কর্যটি।


title: বীরের প্রত্যাবর্তন (ভাস্কর্য)

text: ঢাকাস্থ মার্কিন দূতাবাসের উল্টো পাশেই ভাটারা ইউনিয়ন পরিষদ। এ ইউনিয়নের ৩ নম্বর ওয়ার্ডের সর্বউত্তর-পূর্ব কোণে ফাজিলারটেক শাওড়াতলায় মাথা উঁচু করে দাঁড়িয়ে আছে 'বীরের প্রত্যাবর্তন' নামে ভাস্কর্যটি।


title: বীরের প্রত্যাবর্তন (ভাস্কর্য)

text: ছোলমাইদ তিন রাস্তার সংযোগে স্থাপিত হয়েছে ৫৯ ফুট ৬ ইঞ্চি উঁচু ভাস্কর্য 'বীরের প্রত্যাবর্তন'। ভাস্কর্যটির বেদির উচ্চতা ৪১ ফুট। বেদির চারপাশে পোড়ামাটির ফলকে তুলে ধরা হয়েছে ১৮৫৭ সালের সিপাহি বিদ্রোহ, ১৯৪৮ সালের দেশ বিভাগ, বায়ান্নর ভাষা আন্দোলন আর একাত্তরের মুক্তিযুদ্ধের ইতিহাস। উঁচু বেদির ওপর স্থাপিত রয়েছে এক মুক্তিযোদ্ধার অবয়ব। ২৮ ফুট উঁচু এ যোদ্ধা বিজয় ছিনিয়ে অস্ত্র কাঁধে বীরের বেশে ফিরছেন। বেদির নিচে ভাস্কর্যের বাকি অংশ গাছের গুঁড়ির আকার নিয়েছে। ভাস্কর্যটির নিচে আছে একটি পাঠাগার। মুক্তিযুদ্ধের বই দিয়ে সাজানো সেটি। চারপাশের দেয়ালে লাগানো যুদ্ধকালের পত্রপত্রিকা। এ ভাস্কর্য ঢাকার মুক্তিযুদ্ধের ভাস্কর্যের মধ্যে সর্বোচ্চ।


title: বীরের প্রত্যাবর্তন (ভাস্কর্য)

text: মুক্তিযুদ্ধে অবদানের স্বীকৃতিপ্রাপ্ত বীরপ্রতীক মোজাম্মেল হক এ ইউনিয়নের চেয়ারম্যান। সম্পূর্ণ নিজস্ব অর্থায়নে 'বীরের প্রত্যাবর্তন' নামে এ ভাস্কর্যটি তিনি গড়ে তুলেছেন। ভাস্কর্যে স্থান পেয়েছে ১৮৫৭ সাল থেকে শুরু করে ব্রিটিশ ভারতের সময়ের নেতাদের ছবি। জওয়াহের লাল নেহরু, প্রীতিলতা ওয়াদ্দেদার, মাস্টারদা সূর্যসেন, মহাত্মা গান্ধী, ক্ষুদিরাম, সীমান্ত গান্ধী যারা বাংলাদেশের জন্য ১৯৫২-এর ভাষা আন্দোলন ও '৬৯-এর গণঅভ্যুত্থানে সহযোগিতা করেছেন, '৭১-এ শেখ মুজিবুর রহমানের ৭ মার্চের ভাষণ, জেনারেল নিয়াজির আত্মসমর্পণ, ১৬ ডিসেম্বর, সাত বীরশ্রেষ্ঠ, মুক্তিযুদ্ধ-পরবর্তী সময়ে জিয়াউর রহমান, হুসেইন মুহম্মদ এরশাদ, খালেদা জিয়া, শেখ হাসিনার কর্ম এবং সাম্প্রতিক সময়ে যারাই দেশের জন্য অবদান রেখেছেন তাদের কৃতকর্মের ছবি টেরাকোটার মাধ্যমে তুলে ধরা হয়েছে।


title: বীরের প্রত্যাবর্তন (ভাস্কর্য)

text: ভাস্কর্যটি তৈরিতে ব্যয় হয়েছে প্রায় এক কোটি টাকা। এর সিংহভাগ মোজাম্মেল হক এবং বাকি টাকা তার শুভাকাক্সিক্ষরা দিয়েছেন। প্রায় আড়াই বছর সময় লেগেছে ভাস্কর্যটি তৈরি করতে। টেরাকোটার কাজ ধামরাইয়ের গোবিন্দ পাল, ডামি নারায়ণ পাল এবং পুরো ভাস্কর্যটির ফিনিশিং করেছেন সুদীপ্ত মল্লিক সুইডেন। এটি ২০০৮ সালের ২৯ মার্চ উদ্বোধন করেন জাতীয় অধ্যাপক কবীর চৌধুরী।


title: জন অ্যাডওয়ার্ড গ্রে

text: জন অ্যাডওয়ার্ড গ্রে () (১২ ফেব্রুয়ারি, ১৮০০ - ৭ মার্চ, ১৮৭৫) একজন বৃটিশ প্রাণীবিজ্ঞানী ও প্রকৃতিবিদ। তিনি আরেক স্বনামধন্য প্রকৃতিবিদ জর্জ রবার্ট গ্রে'র বড় ভাই এবং উদ্ভিদবিদ স্যামুয়েল ফ্রেডরিক গ্রে'র (১৭৬৬–১৮২৮) পুত্র।


title: জন অ্যাডওয়ার্ড গ্রে

text: ১৮৪০ থেকে ১৮ ৭৪ পর্যন্ত গ্রে লন্ডনের বৃটিশ মিউজিয়ামে প্রাণীবিজ্ঞান বিভাগের কিপার হিসেবে কর্মরত ছিলেন। মিউজিয়ামের সংগ্রহ নিয়ে অসংখ্য ক্যাটালগ রচনা করেন। এসব ক্যাটালগে প্রচুর জীব সম্পর্কে সামগ্রিক বর্ণনা এবং নতুন নতুন প্রজাতি সম্পর্কিত বর্ণনা ছিল। জাদুঘরের জীববৈজ্ঞানিক সংগ্রহকে বিশ্বের অন্যতম সেরা সংগ্রহ হিসেবে গড়ে তুলতে তিনি সারাজীবন অক্লান্ত পরিশ্রম করেছেন। ১৮৩৩ সালে তিনি লন্ডনের রয়েল এনটমোলজিস্টস সোসাইটি প্রতিষ্ঠা করেন।


title: জন অ্যাডওয়ার্ড গ্রে

text: গ্রে ১৮০০ সালের ফেব্রুয়ারি মাসে ইংল্যান্ডের ওয়ালসলে জন্মগ্রহণ করেন। জন্মের কিছুদিন পর তাঁর পরিবার লন্ডনে স্থায়ী হয়। সেখানে তিনি চিকিৎসাবিদ্যা নিয়ে পড়াশোনা করেন। "The Natural Arrangement of British Plants" (১৮২১) রচনায় তিনি তাঁর পিতাকে সহায়তা করেন। একসময় উদ্ভিদবিজ্ঞান থেকে প্রাণীবিজ্ঞানে তিনি মনোনিবেশ করেন। মাত্র ১৫ বছর বয়সে স্বেচ্ছাসেবী হিসেবে তিনি ব্রিটিশ মিউজিয়ামের জন্য পতঙ্গের নমুনা সংগ্রহ করা শুরু করেন। ১৮২৪ সালে জাদুঘরের প্রাণীবিজ্ঞান বিভাগে তিনি আনুষ্ঠানিকভাবে যোগদান করেন। প্রাথমিক দিকে তাঁর কাজ ছিল সরীসৃপের তালিকা তৈরিতে জন জর্জ চিল্ড্রেনকে সহায়তা করা। ১৮৪০ সালে চিল্ড্রেনের জায়গায় বিভাগের কিপার হিসেবে তিনি স্থলাভিষিক্ত হন এবং পরবর্তী ৩৫ বছর কৃতিত্বের সাথে দায়িত্ব পালন করেন। তাঁর সময়ে এক হাজারের মত পেপার প্রকাশিত হয়েছিল। তিনি অসংখ্য সামুদ্রিক স্তন্যপায়ীর গোত্র, উপগোত্র, গণ ও প্রজাতির নামকরণ করে।


title: জন অ্যাডওয়ার্ড গ্রে

text: অ্যাডওয়ার্ড গ্রে প্রচুর সামুদ্রিক শামুকের বৈজ্ঞানিক নামকরণ করেন। তাঁর সম্মানে দেশি কানিবকের বৈজ্ঞানিক নাম "Ardeola grayii" রাখা হয়েছে।


title: বালু নাকুটি

text: বালু নাকুটি বা নাককাটি ("Riparia riparia") সোয়ালো পরিবারের একটি পরিযায়ী প্যাসারিফর্মিস পাখি। এটি গ্রীষ্মে সমগ্র ইউরোপ, ভূমধ্যসাগরীয় দেশগুলো, উত্তর এশিয়া এবং উত্তর আমেরিকা অংশে বিস্তৃত হয়। শীতকালে এটা পূর্ব ও দক্ষিণ আফ্রিকা, দক্ষিণ আমেরিকা এবং দক্ষিণ এশিয়ায় চলে আসে। এটি উত্তর আমেরিকয় ব্যাঙ্ক সোয়ালো, দক্ষিণ এশিয়ায় রঙিন বালু নাকুটি, এবং কখনও কখনও ইউরোপীয় বালু নাকুটি হিসেবে পরিচিত।


title: আবু বকর সিদ্দিকী (বীর বিক্রম)

text: শহীদ আবু বকর সিদ্দিকী (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।


title: আবু বকর সিদ্দিকী (বীর বিক্রম)

text: শহীদ আবু বকর সিদ্দিকীর জন্ম সিরাজগঞ্জ জেলার বেলকুচি উপজেলার দেলুয়াকান্দি গ্রামে। তাঁর বাবার নাম মনসুর আলী এবং মায়ের নাম বেগম সোনাভান। তাঁর স্ত্রীর নাম সাহানা বেগম। তাঁদের তিন ছেলে।


title: আবু বকর সিদ্দিকী (বীর বিক্রম)

text: আবু বকর সিদ্দিকী ১৯৭১ সালে রাজশাহী ক্যাডেট কলেজে শিক্ষকতা করতেন। মুক্তিযুদ্ধ শুরু হলে ২৭ মার্চ ঝাঁপিয়ে পড়েন যুদ্ধে।


title: আবু বকর সিদ্দিকী (বীর বিক্রম)

text: মুক্তিযুদ্ধ শুরু হলে রাজশাহী ক্যাডেট কলেজের ছাত্র-শিক্ষকসহ পুলিশ-আনসার ও ইপিআর সমন্বয়ে গড়ে ওঠে মুক্তিযোদ্ধাদের একটি দল। এই দলে ছিলেন আবু বকর সিদ্দিকী। তাঁদের নেতৃত্বে ছিলেন ক্যাডেট কলেজের অ্যাডজুটেন্ট ক্যাপ্টেন আবদুর রশিদ (বীর প্রতীক)। তিনি খবর পেলেন পাবনা থেকে এক দল পাকিস্তানি সেনা রাজশাহী আসছে। সিদ্ধান্ত নিলেন ঈশ্বরদীতে পাকিস্তানি সেনাদের অ্যামবুশ করার। এরপর মুক্তিযোদ্ধারা তাঁর নেতৃত্বে ঈশ্বরদীতে সফলভাবে অ্যামবুশ করে। পাকিস্তান সেনাবাহিনীর দল পাবনা থেকে সেখানে এলে তাঁরা আক্রমণ চালান। তখন সেখানে প্রচণ্ড পাকিস্তান সেনাবাহিনীর ওই দলে কর্মকর্তা ও সেনা ছিল প্রায় ৬০ জন। মুক্তিযোদ্ধাদের আক্রমণে মেজর আসলামসহ ৪০ জন হতাহত হয়। বাকিরা পালিয়ে যায়। অ্যামবুশের সফলতায় মুক্তিযোদ্ধাদের মনে বেশ আত্মবিশ্বাস সৃষ্টি হয়। কয়েকদিন পর পাকিস্তান সেনাবাহিনীর একটি বিরাট দল ঢাকা থেকে রাজশাহী অভিমুখে আসতে থাকে। পথিমধ্যে বিভিন্ন স্থানে তারা বাধাপ্রাপ্ত হয়। তবে তাদের অগ্রযাত্রা অব্যাহত থাকে। ১১ এপ্রিল ভোরে তারা রাজশাহীর চারঘাটে উপস্থিত হয় এবং সেখানে প্রতিরক্ষা নিয়ে অবস্থা পর্যবেক্ষণ করতে থাকে। পরদিন আবদুর রশিদের নেতৃত্বাধীন মুক্তিযোদ্ধারা কয়েকটি দলে বিভক্ত হয়ে অগ্রসরমাণ পাকিস্তানি সেনাদের আক্রমণ করে। একটি দলের নেতৃত্ব দেন আবু বকর সিদ্দিকী। তাঁর দলের ওপর দায়িত্ব ছিল চারঘাটে প্রধান সড়কে বাজারসংলগ্ন স্থানে ডিলেইং পজিশন সৃষ্টি করে পাকিস্তানি সেনাদের বাধা দেওয়া। যাতে পাকিস্তানিরা সামনে অগ্রসর হতে না পারে। পরিকল্পনানুযায়ী আবু বকর সিদ্দিকী ১২ এপ্রিল ভোরে সহযোদ্ধাদের নিয়ে সেখানে প্রতিরক্ষা অবস্থান নেন। সকালে পাকিস্তান সেনাবাহিনীর ওই দলের একাংশ সেখানে উপস্থিত হলে তিনি আক্রমণ করেন। আকস্মিক আক্রমণে হকচকিত সেনারা কিছু সময় যুদ্ধের পর পশ্চাদপসরণ করে। পরে নতুন শক্তি নিয়ে আবার অগ্রসর হয়ে পাল্টা আক্রমণ চালায়। মুক্তিযোদ্ধারা তাঁর নেতৃত্বে বিপুল বিক্রমে পাকিস্তানি আক্রমণ প্রতিহত করে। এ সময় মুক্তিযোদ্ধাদের অন্যান্য দলও ভিন্ন ভিন্ন অবস্থান থেকে অগ্রসরমাণ পাকিস্তানি সেনাদের আক্রমণ করে। দিনভর যুদ্ধ চলে। বিকেলের পর মুক্তিযোদ্ধাদের অন্যান্য দলের অবস্থান থেকে গুলিবর্ষণ ক্রমে কমে যায়। একপর্যায়ে আবু বকর সিদ্দিকীর দলের অবস্থানেও একই ঘটনা ঘটে। সন্ধ্যায় গুলি পুরোপুরি বন্ধ হয়ে যায়। তখন প্রতিরক্ষা অবস্থানে তিনি ও তাঁর সঙ্গে থাকা এক সহযোদ্ধা ছাড়া আর কেউ ছিল না। আবু বকর সিদ্দিকী এতে ভীতসন্ত্রস্ত বা বিচলিত হননি। বীরত্বের সঙ্গে একাই পাকিস্তানি সেনাদের আক্রমণ প্রতিহত করতে থাকেন। কিন্তু এই যুদ্ধ ছিল অসম। একপর্যায়ে তাঁর গুলি শেষ হয়ে যায়। তখন পাকিস্তানি সেনারা তাঁর বাংকার ঘিরে ফেলে খুব কাছ থেকে গুলি করে। সঙ্গে সঙ্গে শহীদ হন তিনি। সেনারা তাঁকে হত্যা করেই ক্ষান্ত হয়নি, বেয়নেট দিয়ে খুঁচিয়ে তাঁর মরদেহ ক্ষতবিক্ষত করে। পরদিন স্ত্রী খবর পেয়ে স্থানীয় একজনের সহায়তায় তাঁর মরদেহ থানার পাশে সমাহিত করেন। এই সমাধি সংরক্ষিত।


title: মোবারক হোসেন

text: মোবারক হোসেন (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: মোবারক হোসেন

text: মোবারক হোসেনের জন্ম নরসিংদী জেলার রায়পুরা উপজেলার আমিরগঞ্জ ইউনিয়নের দক্ষিণ মির্জানগর পূর্বপাড়া গ্রামে। তাঁর বাবার নাম হুসাইন আলী কারি এবং মায়ের নাম আরেফা খাতুন। তাঁর স্ত্রীর নাম বেগম নূরজাহান। তাঁদের এক ছেলে দুই মেয়ে।


title: মোবারক হোসেন

text: মোবারক হোসেন পাকিস্তান সেনাবাহিনীতে চাকরি করতেন। ১৯৭০ সালে পাকিস্তানের (তখন পশ্চিম পাকিস্তান) পেশোয়ারে সিনিয়র ওয়ারেন্ট অফিসার হিসেবে কর্মরত ছিলেন। ডিসেম্বরে তিন মাসের ছুটি নিয়ে বাড়িতে আসেন। এ সময় পাকিস্তানের জাতীয় ও প্রাদেশিক নির্বাচন অনুষ্ঠিত হয়। এরপর দেশের রাজনৈতিক পরিস্থিতি ক্রমে অবনতি হলে নির্ধারিত ছুটি শেষ হওয়ার পরও তিনি আর পাকিস্তানে যাননি। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে যুদ্ধ করেন ৩ নম্বর সেক্টরে।


title: মোবারক হোসেন

text: ১৯৭১ সালের নভেম্বর মাসের শেষ দিকে মুক্তিবাহিনীর ৩ নম্বর সেক্টরের মুক্তিযোদ্ধারা প্রস্তুত হতে থাকলেন চূড়ান্ত যুদ্ধের জন্য। একটি দলে আছেন মোবারক হোসেন। ৩০ নভেম্বরের মধ্যে তাঁদের সব ধরনের প্রস্তুতি সম্পন্ন হলো। সেদিন রাতেই তাঁরা অবস্থান নিলেন আগরতলা বিমানবন্দরের উত্তরে। অদূরে ছিলো আখাউড়া। সেখানে মুক্তিযোদ্ধারা বিভিন্ন দিক থেকে আক্রমণ চালাবেন। আক্রমণের নির্ধারিত সময় ১ ডিসেম্বর মধ্যরাত। আখাউড়া ও সংলগ্ন বিভিন্ন স্থানে আছে পাকিস্তানি সেনাবাহিনীর প্রতিরক্ষা। সামরিক দিক থেকে গুরুত্বপূর্ণ হওয়ায় পাকিস্তান সেনাবাহিনী আখাউড়াকে দুর্ভেদ্য দুর্গে পরিণত করেছে। মোবারক হোসেনের দলের অধিনায়ক মোহাম্মদ আবদুল মতিন (বীর প্রতীক)। তাঁর অধীনে আছে আরও একটি দল। ৩০ নভেম্বর সকালে তিনি জরুরি খবর পেয়ে চলে গেলেন সিংগারবিলের মুক্তিযোদ্ধা অবস্থানে। সেদিন বা পরদিনও তিনি ফিরে এলেন না। আক্রমণের নতুন পরিকল্পনার কারণে তাঁকে সেখানে থেকে যেতে হয়। ওখানে যুদ্ধে নেতৃত্ব প্রদানের দায়িত্ব পড়ে তাঁর ওপর। এ খবর মোবারক হোসেনরা পাননি। ক্রমে আক্রমণের সময় ঘনিয়ে এল। মোবারক হোসেন তাঁর অধিনায়কের জন্য রাত ১০টা পর্যন্ত অপেক্ষা করলেন। শেষে নিজেই দায়িত্ব নিয়ে তাঁর কাছে থাকা ভেরি লাইট পিস্তল দিয়ে নির্ধারিত সময় সংকেত দিলেন। সংকেত পেয়ে মুক্তিযোদ্ধারা সামনে রওনা হলেন। এদিকে আগেই নির্ধারিত ছিল আক্রমণ শুরু করার আগে ভারতীয় গোলন্দাজ দল দূরপাল্লার গোলাবর্ষণ করে মুক্তিযোদ্ধাদের সহায়তা করবে। ১১টা ৪৫ মিনিটে গোলাবর্ষণ শুরু হলো। এর সহায়তায় তাঁরা দ্রুত এগিয়ে যেতে থাকলেন। পাকিস্তানি বাহিনীও পাল্টা গোলাবর্ষণ শুরু করল। এর তীব্রতা এমন যে অনেক দূরেও মোবারক হোসেনদের পায়ের নিচের মাটি কেঁপে উঠল। নির্ধারিত সময় ভারত থেকে পূর্বপরিকল্পনা অনুসারে গোলাবর্ষণ বন্ধ হয়ে গেল। এরপর দুই পক্ষে শুরু হয়ে গেল রাইফেল, মেশিনগান ও অন্যান্য অস্ত্রের অবিরাম গোলাগুলি। ঘণ্টা খানেক যুদ্ধ চলল। এর মধ্যে গুলিবিদ্ধ হয়ে শহীদ ও গুরুতর আহত হলেন কয়েকজন মুক্তিযোদ্ধা। মোবারক হোসেন বিচলিত না হয়ে সামনে এগোতে থাকেন। তাঁকে দেখে তাঁর সহযোদ্ধারাও অনুপ্রাণিত হলো। বীরত্বের সঙ্গে তাঁরা যুদ্ধ করতে থাকলেন। গোলাগুলির একপর্যায়ে হঠাৎ তাঁর বাঁ পায়ের গোড়ালিতে গুলি লাগে। আহত হন তিনি। পরে এক সহযোদ্ধার সহযোগিতায় প্রাথমিক চিকিৎসা নিয়ে পুনরায় যুদ্ধে ঝাঁপিয়ে পড়েন। এই যুদ্ধে মোবারক হোসেন অসাধারণ বীরত্ব প্রদর্শন করেন।


title: সাইদুল আলম

text: সাইদুল আলম (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: সাইদুল আলম

text: সাইদুল আলমের জন্ম বরিশাল সদর উপজেলার চরকরমজী গ্রামে। তাঁর বাবার নাম ইসরাইল বিশ্বাস এবং মায়ের নাম লালবানু বিবি। তাঁর স্ত্রীর নাম সেলিনা আলম। তাঁদের দুই ছেলে ও এক মেয়ে।


title: সাইদুল আলম

text: সাইদুল আলম চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন যশোর সেনানিবাসের প্রথম ইস্ট বেঙ্গল রেজিমেন্টে। ৩০ মার্চ পাকিস্তান সেনাবাহিনীর বালুচ রেজিমেন্ট তাঁদের আক্রমণ করে। তখন তাঁরা ঝাঁপিয়ে পড়েন যুদ্ধে। প্রতিরোধযুদ্ধ শেষে প্রথমে ১১ নম্বর সেক্টরে, পরে নিয়মিত মুক্তিবাহিনীর জেড ফোর্সের অধীনে যুদ্ধ করেন।


title: সাইদুল আলম

text:
মুক্তিযুদ্ধের চূড়ান্ত পর্যায়ে অক্টোবর মাসের শেষ দিক থেকে বৃহত্তর সিলেট জেলার বিভিন্ন স্থানে একের পর এক যুদ্ধ করেছেন সাইদুল ইসলাম ও একদল মুক্তিযোদ্ধা। ২৮ অক্টোবর ধলই বিওপিতে; এরপর পাত্রখোলা, চারগ্রাম ও গৌরীপুরে। এর মধ্যে ধলই বিওপি ও গৌরীপুরের যুদ্ধ করেন তারা। মুক্তিযোদ্ধাদের চারটি দল (এক ব্যাটালিয়ন শক্তি) গৌরীপুরে পৌঁছানোর পর পাকিস্তানি সেনাবাহিনী নিজ প্রতিরক্ষা অবস্থান ছেড়ে পূর্ণ শক্তিতে অগ্রসর হয়ে তাঁদের আক্রমণ করে। সেখানে প্রতিরক্ষায় নিয়োজিত ছিল পাকিস্তানি সেনাবাহিনীর ৩১ পাঞ্জাব রেজিমেন্ট। তাদের আকস্মিক আক্রমণে মুক্তিযোদ্ধাদের একাংশ বেশ নাজুক অবস্থায় পড়ে যায়। এ সময় ওয়াকার হাসানের (বীর প্রতীক) নেতৃত্বে একদল মুক্তিযোদ্ধা ঝোড়োগতিতে পাকিস্তানি সেনাবাহিনীকে পাল্টা আক্রমণ চালায়। মুক্তিযোদ্ধাদের মেশিনগান গ্রুপ ও এলএমজি গ্রুপের ফায়ারিং সাপোর্ট নিয়ে মুক্তিযোদ্ধারা সুকৌশলে অগ্রসর হয়ে শত্রু পাকিস্তানি সেনাবাহিনীর নাকের ডগার মধ্যে পৌঁছে যায়। সাইদুল আলম ছিলেন মেশিনগান গ্রুপে। তিনি সাহসিকতার সঙ্গে মেশিনগান দিয়ে গুলি করে মুক্তিযোদ্ধাদের সামনে অগ্রসর হতে সাহায্য করেন। এরপর দুই পক্ষে প্রচণ্ড যুদ্ধ হয়। সাইদুল আলমদের মেশিনগানের গুলিতে হতাহত হয় অনেক পাকিস্তানি সেনা। এই যুদ্ধে পাকিস্তানিরা পরাজিত হয় এবং জীবিতরা সিলেটে পালিয়ে যায়। গৌরীপুর যুদ্ধের পর সাইদুল আলম ও তাঁর সহযোদ্ধারা হাফিজউদ্দীন আহমদের (বীর বিক্রম) নেতৃত্বে রওনা হন সিলেট শহর অভিমুখে। শহরের উপকণ্ঠে এমসি কলেজে ছিল পাকিস্তানি সেনাবাহিনীর প্রতিরক্ষা। ১৪ ডিসেম্বর ভোরে সেখানে তাঁরা পৌঁছালেন। কুয়াশাচ্ছন্ন সকালে খালি চোখেই দেখা যাচ্ছে পাকিস্তানি সেনাদের। তারা ঘোরাঘুরি করছে। একের পর এক যুদ্ধে সাইদুল আলমরা কিছুটা পরিশ্রান্ত। এ ছাড়া প্রচণ্ড শীত। তাঁদের শীতবস্ত্রও মোটেই নেই। প্রায় তিন দিন তাঁরা প্রায় অনাহারে। কিন্তু তাঁদের যুদ্ধ করার আগ্রহে কোনোভাবে ভাটা পড়ল না, বরং মনোবল আরও বেড়ে গেল। কারণ, পাকিস্তানি সেনাবাহিনী পরাজয়ের দ্বারপ্রান্তে।
শত্রুর নাকের ডগায় ৫০০ গজ দূরে টিলার ওপর ট্রেঞ্চ খুঁড়ে সাইদুল আলমরা পজিশন নিতে থাকলেন। তখনই হঠাৎ শুরু হয়ে গেল তুমুল যুদ্ধ। তাঁদের দলের কাছে তিন ইঞ্চি মর্টারের গোলা আছে মাত্র ১৪টি। কিছুক্ষণের মধ্যেই সেই গোলা শেষ হয়ে গেল। সাইদুল এতে বিচলিত হলেন না। মেশিনগান দিয়ে পাকিস্তানি সেনাবাহিনীর আক্রমণ প্রতিহত করতে থাকলেন। মেশিনগান গ্রুপের নিপুণ গুলিবর্ষণে হতাহত হলো বেশ কয়েকজন পাকিস্তানি সেনা। শেষে তারা ছত্রভঙ্গ হয়ে গেল।


title: এম এ রশীদ

text: এম এ রশীদ (জন্ম: ১৬ জানুয়ারি, ১৯১৯ - মৃত্যু: ৬ নভেম্বর, ১৯৮১) বুয়েটের প্রথম উপাচার্য। এছাড়া তিনিই দেশের প্রথম ব্যক্তি যিনি প্রকৌশলী বিষয়ে প্রথম পিএইচডি সম্পন্ন করেন। তাঁর স্মরনে বুয়েটে এক ছাত্র হল (এম এ রশীদ হল) নামকরণ করা হয়।


title: এম এ রশীদ

text: এম এ রশীদের জন্ম হবিগঞ্জ জেলায় । তিনি ১৯৩৬ সালে কৃতীত্বের সাথে হবিগঞ্জ উচ্চ বিদ্যালয় থেকে মেট্রিক, ১৯৩৮ সালে এমসি কলেজ থেকে আইএসসি এবং পরবর্তীতে ১৯৪২ সালে শিববুর বেঙ্গল ইঞ্জিনিয়ারিং কলেজ থেকে সিভিল ইঞ্জিনিয়ারিং-এ স্নাতক সম্পন্ন করেন। পরবর্তীতে ১৯৪৫ সালের বৃত্তি নিয়ে যুক্তরাষ্ট্রে কার্নেগি ইন্সটিটিউট অব টেকনোলজি অ্যাট পেনাসলভেনিয়া থেকে এমএস এবং ডিএসসি ডিগ্রি অর্জন করেন।


title: এম এ রশীদ

text: অধ্যাপক এম এ রশীদ কর্মজীবনের শুরুতে ১৯৪২-১৯৪৫ সাল পর্যন্ত আসাম সরকারের পাবলিক ওয়ার্কস ডিপার্টমেন্টে সহকারি প্রকৌশলী হিসেবে কাজ করেন। ১৯৪৮ সালে তিনি ঢাকার আহসানউল্লাহ ইঞ্জিনিয়ারিং কলেজে সিভিল ইঞ্জিনিয়ারিং বিভাগে সহকারি অধ্যাপক হিসেবে যোগ দেন। ১৯৫২ সালে তিনি অধ্যাপক হন এবং ১৯৫৪ সাল থেকে পরবর্তী প্রায় ১৬ বছর ধরে বিশ্ববিদ্যালয়ের উপাচার্যের দায়িত্ব পালন করেন।


title: প্রতিশব্দ (শ্রেণীবিন্যাসবিদ্যা)

text: শ্রেণীবিন্যাসবিদ্যায় প্রতিশব্দ বলতে কোন নির্দিষ্ট ট্যাক্সন (বা শ্রেণীর) জন্য প্রচলিত নামের পাশাপাশি ঐ ট্যাক্সনের আরও এক বা একাধিক নামকে বোঝায়। এমনও হতে দেখা যায় যে এসব প্রতিশব্দ একসময় বহুল ব্যবহৃত ছিল অথবা অনেকের কাছে বৈজ্ঞানিক নাম গৃহীত হয়েছিল কিন্তু বর্তমানে এসব নামের পরিবর্তে অন্য কোন নাম ব্যবহৃত হচ্ছে। তাই বলে সেসব নামের গুরুত্ব হারিয়ে যায় না। কোন ট্যাক্সনের বৈজ্ঞানিক নামের সাথে সাথে তাদের প্রতিশব্দগুলোও অনেক সময় উল্লেখ করা হয়। যেমন- ১৭৫৮ সালে দ্বিপদ নামকরণের জনক ক্যারোলাস লিনিয়াস লাল বনমোরগের বৈজ্ঞানিক নাম রাখেন "Phasianus Gallus"। বর্তমানে এ নামটি আর ব্যবহার করা হয় না। লাল বনমোরগের বর্তমান বৈজ্ঞানিক নাম Gallus gallus, আর তার প্রতিশব্দ হল "Phasianus Gallus"।


title: প্রতিশব্দ (শ্রেণীবিন্যাসবিদ্যা)

text: ভাষার প্রতিশব্দ সমার্থক এবং একটা আরেকটার পরিপূরক, অর্থাৎ একটা শব্দের স্থলে তার প্রতিশব্দ অনায়াসে ব্যবহার করা যায়। পানি যা জলও তা। কোন জায়গায় পানির স্থলে সহজেই জল ব্যবহার করা যায়। শ্রেণীবিন্যাসবিদ্যায় প্রতিশব্দগুলো সমার্থক কিন্তু পরিপূরক নয়। সাধারণত কোন একটি শ্রেণীর জন্য একটিমাত্র বৈজ্ঞানিক নাম সঠিক হিসেবে ধরে নেওয়া হয়। তবে বিভিন্ন সময়ে বিভিন্ন ব্যক্তির দেওয়া সেই শ্রেণীর নাম প্রতিশব্দ হিসেবে পরিগণিত হয়। সঠিক নামটি নির্ধারণ করা হয় কোড অব নোমেনক্লেচার অনুসারে। একজন শ্রেণীবিন্যাসবিদ প্রদত্ত কোন বৈজ্ঞানিক নাম তার মতে সঠিক আবার আরেকজনের মতে ভুল। একইভাবে সে শ্রেণীবিন্যাসবিদ অন্য শ্রেণীবিন্যাসবিদের দেওয়া নামকে ভুল মনে করতে পারেন। সেজন্য বৈজ্ঞানিক নামকরণের ক্ষেত্রে প্রতিশব্দগুলো উল্লেখ করতে হয়।


title: প্রতিশব্দ (শ্রেণীবিন্যাসবিদ্যা)

text: কোন একটি শ্রেণী স্বাধীনভাবে একাধিকবার বর্ণিত হলে অথবা তার একাধিক নামকরণ করা হলে প্রতিশব্দের সৃষ্টি হয়। এছাড়া কোন শ্রেণীর পরিবর্তন হলেও নতুন প্রতিশব্দের সৃষ্টি হয়। যেমন- কোন গোত্রকে বিভক্ত করে একাধিক গোত্রের সৃষ্টি করা হল অথবা উল্টোটা- একাধিক গোত্রকে একীকরণ করা হল। ফলে ঐ গোত্রগুলোর নতুন প্রতিশব্দের সৃষ্টি হয়।


title: প্রতিশব্দ (শ্রেণীবিন্যাসবিদ্যা)

text: সাধারণত কৃষিবিদ্যা, উদ্যানবিদ্যা, বাস্তুতন্ত্র, সাধারণ বিজ্ঞান প্রভৃতি ক্ষেত্রে প্রতিশব্দ বলতে এমন নামকে বোঝায় যা পূর্বে বিভিন্ন বই-পুস্তক ও অন্যান্য উৎসে সঠিক বৈজ্ঞানিক নাম হিসেবে ব্যবহৃত হয়েছে, কিন্তু বর্তমানে নামটি আর সঠিক বলে গণ্য করা হয় না এবং তার পরিবর্তে অন্য আরেকটি বৈজ্ঞানিক নাম সঠিক হিসেবে পরিগণিত হয়। বিশৃঙ্খলার হাত থেকে রক্ষা পাওয়ার জন্য বিভিন্ন বই-পুস্তক ও লেখালেখিতে বর্তমানে সঠিক বৈজ্ঞানিক নামের সাথে সাথে এর প্রতিশব্দগুলোও ব্যবহৃত হয়। যেমন- সম্বর হরিণের একাধিক বৈজ্ঞানিক নাম রয়েছে। এক্ষেত্রে সঠিক বৈজ্ঞানিক নামের সাথে প্রতিশব্দ লিখতে হয় এভাবেঃ "Rusa unicolor" "(syn. "Cervus unicolor")"।


title: মার হায়রেনিক

text: মার হায়রেনিক (, ; "আমাদের পিতৃপুরুষভূমি") আর্মেনিয়া জাতীয় সঙ্গীত। এটি "মিকাইল নালবান্দিয়ান" এর রচিত একটি কবিতা থেকে নেওয়া হয়েছে। এই কবিতাটির সংগীত রূপটি ১৯৯১ সালে সোভিয়েত ইউনিয়ন থেকে আর্মেনিয়া স্বাধীন হওয়ার পরে জাতীয় সঙ্গীত হিসেবে গৃহীত হয়৤ বর্তমান জাতীয় সঙ্গীতটি আসল গানের পরিমার্জিত সংস্করণ যা পাঁচটি ধারায় গঠিত। এতে দেশের স্বাধীনতা এবং স্বাধীনতার প্রতিফলিত করার জন্য কিছু শব্দ পরিবর্তিত করা হয়েছে। ১৯শ শতকে জাতীয় সঙ্গীতের সুরটি তুরস্কের ইস্তানবুলের গায়কদের সুরের অনুশীলনের জন্য খুঁজে পাওয়া যায়।


title: মার হায়রেনিক

text: সোভিয়েত ইউনিয়নের সময়ে অন্যান্য প্রজাতন্ত্র দেশসমূহের মত আর্মেনিয়ারও নিজস্ব জাতীয় সঙ্গীত ছিল যা ১৯৯১ সালে সোভিয়েত ইউনিয়নের পতনের পূর্ব পর্যন্ত ব্যবহার করা হয়েছে। গানের কথা লিখেছেন আরমেনাক সারকিসইয়ান এবং এই সুরের প্রণেতা ছিলেন "আরাম কাটচাটারিয়ান", তিনি তার অন্যান্য অত্যুচ্চমানের কাজের জন্য বিখ্যাত ছিলেন। সম্ভবত "সাব্রে ডান্স" তাঁর সবচেয়ে বিখ্যাত সঙ্গীত রচনা কাজ ছিল।


title: টিউলিপ

text: টিউলিপ (; বৈজ্ঞানিক নাম: "Tulipa") পাত্রে চাষাবাদের উপযোগী এক প্রকার পুষ্পজাতীয় উদ্ভিদ। এছাড়াও এটি বাগানে কিংবা বাণিজ্যিকভিত্তিতে জমিতেও চাষ করা হয়। অনেক প্রজাতির উদ্ভিদ দেখা যায়। গৃহের অঙ্গসৌষ্ঠব বৃদ্ধিকারী ফুল হিসেবে এর সুনাম রয়েছে।


title: টিউলিপ

text: বর্ষজীবি ও কন্দযুক্ত প্রজাতির এ গাছটি লিলিয়াসিয়ে পরিবারভূক্ত উদ্ভিদ। সংকরায়ণসহ টিউলিপের সকল প্রজাতিকেই "টিউলিপ" নামে ডাকা হয়। "টিউলিপ" প্রায় ১৫০ প্রজাতিতে বিভাজ্য এবং অগণিত সংকর প্রজাতি রয়েছে।


title: টিউলিপ

text: টিউলিপ বর্ষজীবি ও বসন্তকালীন ফুল হিসেবে পরিচিত। এটি মুকুল থেকে জন্মায়। বিভিন্ন প্রজাতিতে এর উচ্চতা ভিন্নরূপ হয়। সচরাচর ৪ ইঞ্চি (১০ সে.মি.) থেকে শুরু করে সর্বোচ্চ ২৮ ইঞ্চি (৭১ সে.মি.) পর্যন্ত উচ্চতাসম্পন্ন হয়। অধিকাংশ টিউলিপই ডাঁটা থেকে একটিমাত্র মুকুলের মাধ্যমে বিকশিত হয়। কিন্তু কিছু প্রজাতিতে (যেমন - "টিউলিপা তুর্কেস্টানিকা") কয়েকটি ফুল হতে পারে।


title: টিউলিপ

text: জমকালো ও আড়ম্বরপূর্ণ ফুলগুলো সাধারণতঃ কাপ কিংবা তারার আকৃতি হয়ে থাকে। এর তিনটি পুষ্পদল এবং তিনটি বহিঃদল রয়েছে। ফলে এর অভ্যন্তরভাগ গাঢ় রঙের দেখায়। টিউলিপে খাঁটি নীলাভ রঙ ব্যতীত বিভিন্ন রঙের হয়। এর ফল মোড়কে ঢাকা থাকে যা অনেকটা ক্যাপসুল আকৃতির। দুই সারিতে বীজ থাকে। হাল্কা থেকে ঘন বাদামী বর্ণের বীজগুলো খুবই পাতলা আবরণবিশিষ্ট। টিউলিপের ডাঁটায় অল্প কিছু পাতা থাকে। বৃহৎ প্রজাতিতে অনেকগুলো পাতা থাকতে পারে। সাধারণতঃ দুই থেকে ছয়টি পাতা থাকে। প্রজাতিভেদে এ পাতার সংখ্যা সর্বোচ্চ ১২টি হতে পারে। পাতাগুলো নীলাভ সবুজ রঙের হয়।


title: টিউলিপ

text: বাণিজ্যিকভিত্তিতে অটোম্যান সাম্রাজ্যে চাষাবাদ শুরু হলেও পরবর্তীকালে নেদারল্যান্ডে বাণিজ্যধর্মী আবাদ শুরু হয়। হল্যান্ড বিশ্বের প্রধান টিউলিপ উৎপাদনকারী এলাকা হিসেবে পরিচিত। বার্ষিক তিন বিলিয়নেরও অধিক টিউলিপ কন্দ উৎপাদন করে ও রপ্তানী আয়ের অন্যতম প্রধান উৎসরূপে বিবেচিত। নেদারল্যান্ডের সাথে টিউলিপের ঘনিষ্ঠ সম্পর্ক বিদ্যমান। চাষাবাদ প্রণালীকে প্রায়শঃই ডাচ টিউলিপ নামে আখ্যায়িত করা হয়। টিউলিপকে ঘিরে শিল্প গড়ে উঠেছে এবং টিউলিপ উৎসব পালন করা হয়।


title: টিউলিপ

text: দু'টি প্রধান কারণে টিউলিপ উৎপাদন করা হয় - (ক) ফুল উৎপাদন এবং (খ) শুষ্ক কন্দ উৎপাদন। উদ্যান, বাগান, গৃহে ব্যবহারের উদ্দেশ্যে কন্দ উৎপাদন করা হয়। আন্তর্জাতিক বাণিজ্যে ফুলের বিনিময় মূল্য প্রায় এগার হাজার মিলিয়ন ইউরোতে দাঁড়িয়েছে যা সংশ্লিষ্ট দেশগুলোর অর্থনৈতিক কর্মকাণ্ডকে সচল করে রাখছে।


title: টিউলিপ

text: পামির মালভূমি এবং হিন্দুকুশ পর্বতমালার এলাকা থেকে উদ্ভূত হয়ে কাজাখস্তানে স্থানান্তরিত হয় যা পরবর্তীতে মধ্যপ্রাচ্য, আফগানিস্তান, ইউরোপের দক্ষিণাংশ, উত্তর আমেরিকা, এশিয়ার আনাতোলিয়া থেকে ইরানের পূর্বাংশ, চীনের উত্তর-পূর্বাংশ এবং জাপানে এ উদ্ভিদ পাওয়া যায়। টিউলিপের সাথে হল্যান্ডের সম্পর্ক অঙ্গাঙ্গীভাবে জড়িত। ষোড়শ শতাব্দী থেকে টিউলিপের চাষ হয়ে আসছে।


title: টিউলিপ

text: টিউলিপকে ইরান ও তুরস্কে ফার্সি ভাষায় "লালে" নামে ডাকা হয়। ধারনা করা হয় যে, টিউলিপের অনেক প্রজাতির আদি আবাসস্থল হিসেবে এশিয়া, ইউরোপ এবং উত্তর আফ্রিকায় গড়ে উঠেছে।


title: টিউলিপ

text: পারস্যে লাল টিউলিপকে ভালবাসার প্রতীক হিসেবে চিত্রিত করা হয়। লাল টিউলিপের কেন্দ্রস্থলে অবস্থিত কালো অংশের মাধ্যমে প্রেমিক-প্রেমিকার হৃদয় ভেঙ্গে খানখান ও কয়লার ন্যায় পুড়ে যাওয়া এবং হলুদ টিউলিপ বিনিময় করাকে আশাহীন ও সম্পূর্ণভাবে নিরাশাগ্রস্ত আকারে তুলে ধরা হতো।


title: বাগান

text: বাগান () একখণ্ড ভূমি যা ফুল, গাছপালা, লতাপাতা উৎপাদনসহ অন্যান্য উদ্ভিদ সংশ্লিষ্ট কর্মকাণ্ডের সাথে নিবিড়ভাবে জড়িত। ফুল, ফল প্রাপ্তির লক্ষ্যে এতে প্রয়োজনীয় পানি সরবরাহ, নিষ্কাশনসহ আগাছা উৎপাটন করা হয়ে থাকে। শখের বশবর্তী হয়েই মূলতঃ বাগান তৈরী করা হয়। বাগানের সাথে সংশ্লিষ্ট বেতনভূক্ত ব্যক্তি বাগানমালী বা মালী নামে পরিচিত।


title: বাগান

text: বাগান অনেক ধরনের হয়ে থাকে। বাড়ীর পার্শ্ববর্তী ভূমি, ভবনের ছাদ অথবা গ্রীনহাউজের মাধ্যমেও বাগান তৈরী করা সম্ভবপর। জলদ বাগান পুকুর কিংবা সেঁতুর শোভাবর্ধনে তৈরী করা হয়। এতে মূলতঃ শাপলাসহ জলজ উদ্ভিদের সংমিশ্রণ ঘটে। বাড়ীর বাইরে প্রাতিষ্ঠানিক পর্যায়ে বোটানিক্যাল গার্ডেন, চিড়িয়াখানা, থিম পার্কে বাগান তৈরী করা হয়। সাধারণতঃ এ ধরনের বাগান দেখাশোনা, পরিচর্যার জন্যে মালী বা উদ্যানরক্ষকের প্রয়োজন পড়ে। এজাতীয় বাগানে প্রবেশের জন্যে অনেক সময় দর্শনী ধার্য্য করা হয়। ব্যক্তিগত বাগান মূলতঃ বিনোদন বা শখের নিমিত্তে যা ব্যবসায়ের জন্যে নয়।


title: বাগান

text: কৃষিজমি বা খামারের সাথে এর ঘনিষ্ঠ সম্পর্ক রয়েছে। তবে খামার বাগানের তুলনায় অনেক বড়। ব্যক্তি পর্যায়ে বাগানের আয়তন মাত্র কয়েক বর্গমিটারের হতে পারে। নকশার উপর নির্ভর করে খসড়াভাবে বাগানকে দুই ভাগে ভাগ করা যায়। আনুষ্ঠানিক এবং প্রাকৃতিক বাগান।


title: বাগান

text: বাগানের সাথে প্রধানতঃ গাছেরই সম্পর্ক থাকে। এছাড়াও অনেক বাগানেই বিশেষ কিছু বৈশিষ্ট্য থাকতে পারে। তন্মধ্যে - চলাচল উপযোগী রাস্তা, বসার জায়গা, পাথর, পুকুর, ঝরনা, ক্ষুদ্র পরিসরে জলপ্রপাত ইত্যাদি। পরিকল্পিতভাবে বাগান তৈরীর জন্যে প্রয়োজনে স্থাপত্যবিদ কিংবা নকশাকারদের শরণাপন্ন হওয়া যেতে পারে। প্রাচীন রোমের বাগানগুলোয় ঝরনা, ভাস্কর্যসহ উল্লেখযোগ্য স্থাপনা অন্তর্ভুক্ত ছিল। জাপানের বাগানগুলো্য়ও ব্যক্তির নিজস্ব চিন্তা-চেতনা, স্বকীয় বৈশিষ্ট্যপূর্ণ রূচীবোধের পরিচয় ফুঁটিয়ে তোলা হয়।


title: বাগান

text: বাগান করা এক ধরনের শারীরিক ও শৈল্পিক ক্রিয়াকলাপ। এতে অনেক সময় প্রচুর শক্তি খরচ হতে পারে যা হৃদপিণ্ডের গতিবেগ বেড়ে যেতে পারে। ব্যায়ামের জন্যেও উত্তম ক্ষেত্র হিসেবে বিবেচিত। শারীরিক সক্ষমতার উপর নির্ভর করে গাছ রোপন, পানি সরবরাহ, আগাছা উৎপাটন, পরিচর্যা কিংবা শুধুই হাঁটার জন্যে ১৫ মিনিট বা ততোধিক সময় ব্যয় করা উচিত।


title: বাগান

text: গাছে ফুলের প্রাচুর্যতা, গন্ধ ইত্যাদি পেতে অনেক লোকের আগমন ঘটতে দেখা যায়। গোলাপ, বাগানবিলাশ, অর্কিডসহ অন্যান্য গাছ দেখতে অত্যন্ত নয়ন মনোহর। এছাড়াও, বাগানে বসে বই পড়ার অভ্যাসও সবিশেষ লক্ষ্যণীয়।


title: সমরেন্দ্র মল্লিক

text: সমরেন্দ্র নাথ মল্লিক (১৮৮১, তমলুক - ১৯৫০, চেলসি) ছিলেন একজন ভারতীয় পতঙ্গবিদ ও প্রকৃতিবিদ।


title: সমরেন্দ্র মল্লিক

text: কলিওপটেরা (Coleoptera) বা বিটল বিষয়ে তিনি একজন বিশেষজ্ঞ ছিলেন এবং ব্রিটিশ মিউজিয়াম।ব্রিটিশ মিউজিয়ামে এ বিষয়ে গুরুত্বপূর্ণ অবদান রাখেন। তিনি কিছুদিনের জন্য কলকাতা বিশ্ববিদ্যালয়ে প্রাণীবিদ্যা বিভাগের অধ্যাপক হিসেবে দায়িত্ব পালন করেন।


title: সমরেন্দ্র মল্লিক

text: "The Fauna of British India, Including Ceylon and Burma" সিরিজের তিনটি খণ্ড তাঁর রচিত। খণ্ড তিনটি হচ্ছে:


title: পিটের বোডায়ের্ট

text: পিটের বোডায়ের্ট (১৭৩০ অথবা ১৭৩৩, মিডেলবার্গ – ৬ মে, ১৭৯৫, ইউট্রেশট) ছিলেন একজন ডাচ চিকিৎসক এবং প্রকৃতিবিদ।


title: পিটের বোডায়ের্ট

text: তাঁর পিতা পিটের বোডায়ের্ট (১৬৯৪–১৭৬০) ছিলেন মিডেলবার্গ শহরের একজন বিচারক ও কবি। বোডায়ের্ট জুনিয়র ১৭৬৪ সালে ইউট্রেশট বিশ্ববিদ্যালয় থেকে পাশ করেন এবং একই বিশ্ববিদ্যালয়ে প্রাকৃতিক ইতিহাসের প্রভাষক হিসেবে যোগদান করেন। ক্যারলাস লিনিয়াসের সাথে তাঁর যোগাযোগ ছিল। ১৭৬৮ থেকে ১৭৬৫ সালের মধ্যে লেখা তাঁদের মোট ১৪টি চিঠির সন্ধান পাওয়া গেছে। ১৭৮৩ সালে তিনি "Planches enluminees" গ্রন্থের পঞ্চাশ কপি প্রকাশ করেন। বহু নতুন নতুন প্রজাতির নাম সে গ্রন্থে উল্লেখ করা হয়। এসব নাম এখনও প্রচলিত রয়েছে।


title: পিটের বোডায়ের্ট

text: ১৭৮৫ সালে তিনি "Elenchus Animalium" নাম একটি গ্রন্থ প্রকাশ করেন যেটি কয়েকটি স্তন্যপায়ী প্রাণীদের দ্বিপদ নাম প্রথম প্রকাশ করে। এসব প্রাণীর মধ্যে কোয়াগা ও তারপান প্রধান।


title: ল্যাঞ্জা হরিয়াল

text: ল্যাঞ্জা হরিয়াল (বৈজ্ঞানিক নাম: "Treron apicauda") (), হরিকল বা শুধু হরিয়াল Columbidae (কলুম্বিডি) গোত্র বা পরিবারের অন্তর্গত "Treron" (ট্রেরন) গণের এক প্রজাতির মাঝারি আকারের সবুজ বৃক্ষচারী পাখি। ল্যাঞ্জা হরিয়ালের বৈজ্ঞানিক নামের অর্থ "তীক্ষ্নলেজ হরিয়াল" (গ্রিক: "Treron" = হরিয়াল; ল্যাটিন: "apex" = তীক্ষ্ন আগা, "cauda" = লেজ)। সারা পৃথিবীতে এক বিশাল এলাকা জুড়ে এদের আবাস, প্রায় ১৬ লাখ ৩০ হাজার বর্গ কিলোমিটার। বিগত কয়েক দশক ধরে এদের সংখ্যা কমেনি আবার বাড়েওনি, স্থিতিশীল রয়েছে। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত নয়।


title: ল্যাঞ্জা হরিয়াল

text: ল্যাঞ্জা হরিয়াল দক্ষিণ ও দক্ষিণ-পূর্ব এশিয়ার আবাসিক পাখি। বাংলাদেশ, ভারত, নেপাল, ভুটান, মায়ানমার, থাইল্যান্ড, লাওস, ভিয়েতনাম, কম্বোডিয়া, ও চীন এই প্রজাতিটির মূল আবাসস্থল।


title: ল্যাঞ্জা হরিয়াল

text: ল্যাঞ্জা হরিয়ালের মোট তিনটি উপপ্রজাতি সনাক্ত করা সম্ভব হয়েছে। উপপ্রজাতিগুলো হচ্ছে:ল্যাঞ্জা হরিয়াল সবুজ বৃক্ষচারী পাখি। এর দর্শনীয় দীর্ঘ সূঁচালো লেজটি একে হরিয়ালজাতীয় অন্যসব পাখি থেকে আলাদা করেছে। এর দৈর্ঘ্য কমবেশি ৪২ সেন্টিমিটার, ডানা ১৭ সেন্টিমিটার, ঠোঁট ১.৫ সেন্টিমিটার, লেজ ২৪ সেন্টিমিটার ও পা ২.৪ সেন্টিমিটার। ওজন ২১৫ গ্রাম। পেটে ফুটফুটে সাদা দাগ দেখা যায়। লেজতল-ঢাকনি দারুচিনি বর্ণের। দেহতল পুরোপুরি হলদে-সবুজ বা টিয়া বর্ণের। চোখ লাল। ঠোঁটের উপরি অংশের সামনের সবুজে অর্ধ-ভাগসহ ঠোঁট নিকেল-নীল। পা ও পায়ের পাতা গাঢ় লাল। স্ত্রী ও পুরুষ পাখির দৈহিক গঠনে অল্পবিস্তর পার্থক্য রয়েছে। পুরুষ হরিয়ালের ঘাড়ের পেছনে গলাবন্ধ থাকে। গলাবন্ধের রঙ ধূসরাভ-জলপাই ও সবুজে মেশানো। বুকে ফিকে কমলার ছাপ রয়েছে। কাঁধ-ঢাকনির উপরিভাগ ও লেজের লম্বা কেন্দ্রীয় পালকে ধূসরাভ আভা থাকে। স্ত্রী হরিয়াল অনুজ্জ্বল। বুকে কমলার ছাপ নেই। লেজ খাটো ও গলাবন্ধ থাকেনা।


title: ল্যাঞ্জা হরিয়াল

text: ল্যাঞ্জা হরিয়াল উঁচু গাছ রয়েছে এমন চিরসবুজ বনে বিচরণ করে। দলবদ্ধ পাখি, সচরাচর ১০-৩০টির ঝাঁকে দেখা যায়। ভোরে দেহের পালক ফুলিয়ে প্রায়ই পাতাহীন গাছের মগডালে বসে এরা রোদ পোহায়। বনের উঁচু ফলদ গাছের মগডালে এরা খাবার খায়। খাদ্যতালিকায় রয়েছে কেবল ফল: বিশেষ করে বট, পাকুড়, ডুমুর ও অন্যান্য রসালো ফল। কেবল পানি পানের জন্য মাটিতে নামে। প্রজনন ঋতুতে এরা ডাকাডাকি শুরু করে। সুরেলা কণ্ঠে গান করে: "কো-ক্লা-অই-অই-অইলি-ইলিও-ক্লা..."।


title: ল্যাঞ্জা হরিয়াল

text: এপ্রিল থেকে জুন মাস ল্যাঞ্জা হরিয়ালের প্রধান প্রজনন মৌসুম। কাঠি, মূল, পাতা ও শ্যাওলা দিয়ে বাসা করে। পত্রবহুল বনজ গাছ, ঝোপ বা বাঁশঝাড়ে ছোট করে বাসা বানায়। বাসা বানানো হলে ২টি ডিম পাড়ে। ডিমগুলো সাদা রঙের। ডিমের মাপ ৩.১ × ২.৩ সেন্টিমিটার।


title: চাঁদপুর পলিটেকনিক ইন্সটিটিউট

text:
চাঁদপুর পলিটেকনিক ইন্সটিটিউট
বাংলাদেশের সরকারী পলিটেকনিকসমূহের একটি। এটি চাঁদপুর জেলা সদর থেকে প্রায় ৫০ কিলোমিটার দূরে কচুয়া এলাকায় অবস্থিত। প্রথমে এই ইন্সটিটিউটের ভিত্তি প্রস্তর জেলা শহরে স্থাপন করা হয়। এটি ২০০৫ সালে মাত্র ৯৬ জন ছাত্র-ছাত্রী নিয়ে কারিগরি শিক্ষা প্রসারের জন্য বাংলাদেশ কারিগরি শিক্ষা বোর্ডের অধীনে সরকারীভাবে যাত্রা শুরু করে। ২০১০ সাল থেকে অন্যান্য পলিটেকনিক এর মত এখানেও দ্বিতীয় শিফট চালু হয়। বাংলাদেশ সরকার কারিগরি শিক্ষা প্রসার ও আধুনিক বাংলাদেশ গড়ার লক্ষ্যে ৪ বছর মেয়াদী ডিপ্লোমা কোর্স পরিচালনার জন্য দেশের অন্যান্য সরকারি পলিটেকনিকের মত এটি স্থাপন করে।


title: চাঁদপুর পলিটেকনিক ইন্সটিটিউট

text: শুরুতে এটি সল্প সংখ্যক শিক্ষক এবং দুটি টেকনোলজি বিভাগ কম্পিউটার ও কনস্ট্রাকশন নিয়ে শিক্ষা কার্যক্রম শুরু করে। পরবর্তী বছর (২০০৬) আরো দুটি টেকনোলজি বিভাগ ইলেকট্রনিক্স ও রেফ্রিজারেশন অ্যান্ড এয়ারকন্ডিশনিং যুক্ত হয়। বর্তমানে ইন্সটিটিউটের প্রতিটি বিভাগে ৪৮টি করে আসন নিয়ে শিক্ষা কার্যক্রম চলছে। এখানে বিভিন্ন সেমিস্টার এ মোট প্রায় ১৬০০ শিক্ষর্থী অধ্যয়ন করছে। ভর্তি যোগ্যতা কারিগরি শিক্ষা বোর্ড নির্ধারণ করে।


title: চাঁদপুর পলিটেকনিক ইন্সটিটিউট

text: এখানে টেকনোলজি ভিত্তিক শিক্ষক দ্বারা শিক্ষা দেয়া হয়। এই ইন্সটিটিউটের অধ্যক্ষ সিনিয়র শিক্ষকদের সহযোগীতার মাধ্যমে প্রথম ও দ্বিতীয় শিফটের জন্য ক্লাস রুটিন তৈরি করেন। শিক্ষকরা সেই রুটিন অনুযায়ী ক্লাস নিয়ে থাকে। এখানে শিক্ষকরা কারিগরি শিক্ষা বোর্ড অনুমোদিত বিভিন্ন প্রকাশনীর বাংলা ভাষায় অনুবাদকৃত বইয়ের মাধ্যমে বোর্ড কর্তৃক প্রনালীত প্রবিধান অনুযায়ী শিক্ষার্থীদের শিক্ষা দেয়।


title: চাঁদপুর পলিটেকনিক ইন্সটিটিউট

text: ইন্সটিটিউটের ক্যাম্পাসের উত্তর ও দক্ষিণ দিকে পাঁচতলা বিশিষ্ট দুটি ভবন এবং পূর্ব ও পশ্চিম দিকে দুইতলা দুটি ভবন রয়েছে। ভবন গুলোর ভিতরে রয়েছে ৫টি বড় ল্যাবরেটরি, অফিস রুম, লাইব্রেরী এবং ৩০০ জন ধারণ ক্ষমতা সম্পন্ন একটি অডিটোরিয়াম। এছাড়াও পশ্চিম পাশে একটি ছোট আকারের কোয়াটার রয়েছে।


title: ইয়োহান ফ্রিডরিশ মালিন

text: ইয়োহান ফ্রিডরিশ মালিন (আগস্ট ৮, ১৭৪৮ - নভেম্বর ১, ১৮০৪) একজন প্রখ্যাত জার্মান প্রকৃতিবিদ, উদ্ভিদবিদ, শম্বুকবিদ, উভচরবিদ এবং পতঙ্গবিদ।


title: ইয়োহান ফ্রিডরিশ মালিন

text: ইয়োহান ফ্রিডরিশ মালিন ১৭৪৮ সালে জার্মানির টুবিঙ্গেনে জন্মগ্রহণ করেন। তিনি ছিলেন ফিলিপ ফ্রিডরিশ মালিনের জ্যেষ্ঠ পুত্র। তাঁর পিতার অধীনে টুবিঙেন বিশ্ববিদ্যালয় থেকে তিনি মেডিসিন বিষয়ে অধ্যয়ন করেন। ১৭৬৮ সালে তিনি এম. ডি. ডিগ্রী লাভ করেন। তাঁর থিসিসের বিষয় ছিল "Irritabilitatem vegetabilium, in singulis plantarum partibus exploratam ulterioribusque experimentis confirmatam".


title: ইয়োহান ফ্রিডরিশ মালিন

text: ১৭৬৯ সালে মালিন টুবিঙেন বিশ্ববিদ্যালয়ে মেডিসিন বিষয়ে সহযোগী অধ্যাপক হিসেবে যোগ দেন। ১৭৭৩ সালে তিনি গটিঙেন বিশ্ববিদ্যালয়ে দর্শনের অধ্যাপক ও মেডিসিন বিষয়ে সহযোগী অধ্যাপক হিসেবে যোগদান করেন। পরবর্তীতে ১৭৭৮ সালে তিনি বিশ্ববিদ্যালয়ের মেডিসিন, রসায়ন, উদ্ভিদবিদ্যা ও খনিজবিদ্যার অধ্যাপক হন। ১৮০৪ সালে গটিঙেনে তিনি মৃত্যুবরণ করেন।


title: ইয়োহান ফ্রিডরিশ মালিন

text: মালিন তাঁর কর্মজীবনে মেডিসিন, রসায়ন, উদ্ভিদবিদ্যা ও খনিজবিদ্যার উপর অসংখ্য পাঠ্যপুস্তক রচনা করেন। তিনি "সিস্টেমা নেচারি"র ১৩তম সংস্করণ ১৭৮৮ সালে প্রকাশ করেন। প্রচুর নতুন প্রজাতির উভচর, সরীসৃপ ও পতঙ্গ তিনি আবিষ্কার করেন। তাঁর নামে একটি উদ্ভিদের নাম রাখা হয়েছে "Artemisia gmelinii"।


title: লেজ

text: লেজ প্রাণীদেহের সবচেয়ে পেছনের অঙ্গ। সাধারণভাবে লেজ বলতে প্রাণীদেহের সাথে সংযুক্ত একটি নমনীয় অভিক্ষেপ বা উপাঙ্গকে বোঝায় যা প্রাণীদেহের একেবারে পেছনে অবস্থিত। স্তন্যপায়ী, সরীসৃপ, পাখিদের দেহে লেজ মূলত স্যাক্রাম ও কক্কিক্সের একটি অংশ। লেজ যদিও প্রাথমিকভাবে মেরুদন্ডী প্রাণী একটি বৈশিষ্ট্য, বহু অমেরুদণ্ডী প্রাণী বিদ্যমান যাদের লেজ রয়েছে। বিছে, স্প্রিংটেইল, শামুক ও কয়েক প্রজাতির গুগলির দেহে লেজের মত অভিক্ষেপ রয়েছে। বাংলায় লেজের অনেকগুলো প্রতিশব্দঃ লাঙ্গুল, লেঙ্গুড়, পুচ্ছ ইত্যাদি।


title: লেজ

text: প্রাণীদের জীবনে লেজের গুরুত্ব অপরিসীম। মাছ এবং বেশিরভাগ জলজ প্রাণী তাদের চলাফেরার জন্য লেজের ওপর নির্ভরশীল। পাখিরা ওড়ার সময় ভারসাম্য ও দিক নির্ণয়ের জন্য লেজের ওপর পুরোপুরি নির্ভরশীল। ভূচর প্রাণীরা তাদের লেজ ব্যবহার করে মশা-মাছি তাড়ায়। কয়েক প্রজাতির প্রাণী ভারসাম্য রক্ষার জন্য লেজের উপর নির্ভরশীল, যেমন- বিড়াল, ক্যাঙ্গারু, কাঠঠোকরা ইত্যাদি। অপোসাম আর বহু প্রজাতির বানর ও হনুমানেরা লেজ ব্যবহার করে জিনিসপত্র ধরতে পারে, এমনকি এক ডাল থেকে আরেক ডালে সাচ্ছন্দে চলাফেরা করতে পারে। এই বিশেষ ধরনের লেজকে বলে গ্রাহী লেজ। ব্যাঙের লেজ ও পাখা তাদের অপরিণত অবস্থায় থাকে কিন্তু এর বয়ঃপ্রাপ্ত হলে ওই লেজ লুপ্ত হয়ে যায়। যখন লেজ থাকে তখন তা স্থলে ও জলে চলাফেরায় সাহায্য করে। সব সরীসৃপের সুগঠিত লেজ থাকে।


title: লেজ

text: সামাজিক যোগাযোগ এবং সংযোগের ক্ষেত্রেও লেজ বহুল ব্যবহৃত। কিছু প্রজাতির হরিণ লেজ উঁচিয়ে তাদের লেজের উজ্জ্বল নিম্নভাগ দেখিয়ে বিপদ সম্পর্কে দলের অন্য সদস্যদের সতর্ক করে দেয়। কুকুরজাতীয় প্রাণীদের লেজের গতিবিধি দেখে তাদের অনুভূতি ও অভিব্যক্তি সম্পর্কে ধারনা করা যায়। বিড়াল জাতীয় প্রাণীরাও লেজের মাধ্যমে তাদের অভিব্যক্তি প্রকাশ করতে পারে। পাখিদের সামাজিক যোগাযোগের ক্ষেত্রেও লেজ গুরুত্বপূর্ণ ভূমিকা পালন করে। বিশেষকরে পুরুষ পাখিরা প্রজনন মৌসুমে তাদের বাহারি লেজ নাচিয়ে স্ত্রী পাখিদের মনোরঞ্জনের চেষ্টা করে। বিড়ালগোত্রের প্রাণীরা তাদের লেজের মাধ্যমে সন্তানদের শিকার-বিষয়ক প্রাথমিক প্রশিক্ষণ দেয়। হাতির বাচ্চারা মায়ের লেজ ধরে ঘুরে বেড়ায়। কাঠবিড়াল যখন শীত ঋতুতে শীত অনুভব করে তখন তাদের ভারি লেজ কম্বলের কাজ করে। সতর্কতাসূচক সঙ্কেতের জন্য খরগোশরা তাদের লেজ ব্যবহার করে।


title: লেজ

text: প্রাণীরা আত্মরক্ষার জন্যও লেজ ব্যবহার করে। বিছেরা তাদের লেজে সংরক্ষিত বিষের মাধ্যমে আত্মরক্ষা করে, কোন কোন সময় শিকারও ধরে। আক্রান্ত হলে ছোট চতুষ্পদ সরীসৃপেরা তাদের লেজ "খসিয়ে" শিকারীদের বিভ্রান্ত করে পালিয়ে যায়। খসে যাওয়া লেজ আবার গজায়, তবে গজানো লেজের রঙ বেশ গাঢ় হয়।


title: লেজ

text: বাংলাতে লেজ বিষয়ক অসংখ্য প্রবাদ-প্রবচন ও বাগধারা প্রচলিত রয়েছে। যেমন- কুকুরের লেজ সোজা হয় না, বাঘের লেজে কান চুলকানো, লেজ গুটানো, লেজ কাটা, লেজ ধরে টানা ইত্যাদি।


title: ফিকহ

text: ফিকহ (আরবি ভাষায়: الفقه) হলো ইসলামি আইনশাস্ত্র, যা অধ্যয়নের মাধমে মানুষের দৈনন্দিন জীবনের সকল বিষয়ে ইসলামী শরীয়তের বিধান জানা যায়। কুরআন ও হাদীসের মৌলিক বিধানগুলোর যে প্রায়োগিক রূপ হলো ফিকহ শাস্ত্র। বাংলা ভাষায় এটিকে ফেকাহ, ফেকাহশাস্ত্র এবং ইলমুল ফিকহ-ও বলা হয়।


title: ফিকহ

text: "ফিকহ" একটি আরবি শব্দ। এর আভিধানিক অর্থ হলো উপলব্ধি করা, গভীরভাবে কিছু বুঝতে পারা, অনুধাবন করা, সূক্ষ্মদর্শিতা ইত্যাদি। ইসলামের পরিভাষায় ফিকহ হলো এমন শাস্ত্র, যার মাধ্যমে ইসলামের উৎসমূহ তথা কুরআন ও হাদীস থেকে বিস্তারিত প্রমাণসহ ব্যবহারিক জীবনের বিভিন্ন বিধি-বিধান ও ইসলামি সমাধান জানা যায়। ফিকহ শব্দটি এই অর্থেই বেশি প্রসিদ্ধ। তবে বর্তমানে আরবি ভাষায় আইনশাস্ত্রকেই ফিকহ বলা হয়, সেটা ইসলামি আইনশাস্ত্র হোক অথবা অন্য কোন আইনশাস্ত্র হোক।


title: ফিকহ

text:
ইসলামের সকল বিধানের মৌলিক উৎস চারটি। এই চারটি উৎস ছাড়া কোন বিধান কোন বিধান প্রণয়ন সম্ভব নয়। এই চারটি উৎস হলো: কুরআন, হাদিস, ইজমা, কিয়াস। এই চারটি মৌলিক উৎস ছাড়াও অন্যান্য কিছু উৎসও রয়েছে।
ইসলামি আইনের মূল ভিত্তি ও উৎস হলো কুরআন। ইসলামি আইনবিজ্ঞানে কুরআনের অবস্থান হলো প্রচলিত আইনবিজ্ঞানে সংবিধানের অবস্থানের মতো। কুরআনে বেশিরভাগ আইনের ক্ষেত্রেই সংক্ষিপ্ত মৌলিক আলোচনা করা হয়েছে। যেমন, কুরআনে নামাজ ও যাকাতের আদেশ করা হয়েছে। কিন্তু এগুলোর সময়, পরিমাণ ও নিয়ম-কানুন সম্পর্কে বিস্তারিত আলোচনা করা হয়নি। তবে কিছু কিছু ক্ষেত্রে কুরআনে বিস্তারিত আলোচনা করা হয়েছে। যেমন মৃত ব্যক্তির সম্পত্তি বন্টন, হদ এবং যে সকল নারীদের সাথে বিবাহ অবৈধ। কুরআনে যেসব বিষয়ে বিস্তারিত আলোচনা করা হয়নি সেগুলো জানার জন্য হাদিসের সহায়তা নিতে হয়।


title: ফিকহ

text: হাদিসের শাব্দিক ও পারিভাষিক বিভিন্ন অর্থ আছে। কিন্তু ইসলামি আইনবিজ্ঞানের ভাষায় হাদিস বলে বোঝানো হয় এমন বিষয়কে, কথা, কাজ কিংবা আচরণের মাধ্যমে মুহাম্মাদ সাল্লাল্লাহু আলাইহি ওয়া সাল্লাম থেকে যা সম্পর্কে সম্মতি অথবা নিষেধাজ্ঞা বর্ণিত রয়েছে। ইসলামি আইনে পরিভাষায় কখনো কখনো হাদিসের সমার্থক হিসেবে ""সুন্নাত"" শব্দটিও ব্যবহার করা হয়। আইনের উৎস হিসেবে হাদিসের স্থান কুরআনের পরের স্তরে। কারণ, হাদিসের মাধ্যমে কুরআনের বিভিন্ন বিধানের ব্যাখ্যা দেয়া হয়। কিন্তু হাদিস আইন প্রণয়নের ক্ষেত্রে কুরআন থেকে স্বতন্ত্র। কারণ, হাদিসে এমন বহু বিধান উল্লেখ করা হয়েছে, যা সম্পর্কে কুরআনে কোন আলোচনা করা হয়নি। তবে হাদিস থেকে যে কোন বিধার আহরণের জন্য হাদিসটিকে অবশ্যই হাদিস বিশারদগণের কাছে মানোত্তীর্ণ হতে হবে। নইলে সে হাদীস থেকে বিধান গ্রহণ কিংবা প্রণয়ন করা যাবে না।


title: ফিকহ

text:
ইজমা (আরবিতে:إجماع) অর্থ ঐকমত্যে পৌঁছা। ইসলামি আইনের পরিভাষায় ইজমা বলা হয়, কোন বিষয়ে ইসলামি আইনবিদগণের সর্বসম্মত সিদ্ধান্তকে। এই ঐকমত্য্য মুহাম্মাদ সাল্লাল্লাহু আলাইহি ওয়া সাল্লামের মৃত্যু-পরবর্তী যে কোন সময় বা যুগেই হতে পারে। ইসলামি আইনের উৎস হিসেবে ইজমার অবস্থান হাদিসের পরে। ইজমা শরীয়তের মৌলিক উৎস হওয়া কুরআন ও হাদীসের বক্তব্য দ্বারা প্রমাণিত। ইজমা দ্বারা সাব্যন্ত বিধান সমূহের একটি হলো, মৃতব্যক্তি শুধুমাত্র পিতা ও এক সন্তান রেখে মারা গেলে সম্পত্তি বন্টনের বিধানটি।
দুই বিষয়ের বাহ্যিক বা অর্থগত সামঞ্জস্যবিধানকে কিয়াস বলে। অর্থাৎ এমন নতুন বিষয় যার বিধান কুরআন-হাদিসে নেই কিন্তু তার মতো অন্য আরেকটি বিষয়ের বিধান সেখানে আছে। কখন কুরআন-হাদিসে উল্লেখিত বিষয়ের সাথে সামঞ্জস্য থাকার কারণে অনুল্লেখিত বিষয়ের সমাধান সেখান থেকে আহরণ করাকে কিয়াস বলা হয়। কিয়াসের অবস্থান ইজমার পরে।


title: ফিকহ

text: আলোকচিত্রে ইবাদত


title: টৈটং ইউনিয়ন

text: টৈটং বাংলাদেশের কক্সবাজার জেলার অন্তর্গত পেকুয়া উপজেলার একটি ইউনিয়ন।


title: টৈটং ইউনিয়ন

text: টৈটং ইউনিয়নের আয়তন ২৪৭০ একর (১০ বর্গ কিলোমিটার)।


title: টৈটং ইউনিয়ন

text: ২০১১ সালের পরিসংখ্যান অনুযায়ী টৈটং ইউনিয়নের লোকসংখ্যা ২০,১৬০ জন। এর মধ্যে পুরুষ ৯,৮২৬ জন এবং মহিলা ১০,৩৩৪ জন।


title: টৈটং ইউনিয়ন

text: পেকুয়া উপজেলার সর্ব-উত্তরে টৈটং ইউনিয়নের অবস্থান। পেকুয়া উপজেলা সদর থেকে এ ইউনিয়নের দূরত্ব প্রায় ৬ কিলোমিটার। এ ইউনিয়নের পশ্চিমে রাজাখালী ইউনিয়ন, দক্ষিণে বারবাকিয়া ইউনিয়ন, পূর্বে চকরিয়া উপজেলার হারবাং ইউনিয়ন এবং উত্তরে চট্টগ্রাম জেলার বাঁশখালী উপজেলার পুঁইছড়ি ইউনিয়ন অবস্থিত।


title: টৈটং ইউনিয়ন

text: ইতিহাস বিষয়ক গ্রন্থাবলীতে টৈটং এর আলাদা বর্ণনা পাওয়া যায় না। কর্ণফুলি নদীর দক্ষিণ পার্শ্ব থেকে সুদূর আরাকান পর্যন্ত পুরো এলাকা বৌদ্ধ ধর্মাবলম্বী মগরাই শাসন করত। অনেক কাল আগে মগরাই প্রথম জনবসতি গড়ে তুলে। কিন্তু টৈটং এর নামকরণে ভিন্ন ভিন্ন মত রয়েছে। মগ কিংবা চকমা ভাষায় "টৈ" শব্দের অর্থ এলাকা এবং "টং" শব্দের অর্থ বন বা জঙ্গল সুতরাং "টৈটং" অর্থ জঙ্গলী কিংবা পাহাড়ী এলাকা। এ থেকে বুঝা যায় যে, মগদের হাত ধরে এ এলাকার গোড়াপত্তন হয়। অনেকেই যথার্থ ও যুক্তিযুক্ত বলে মনে করে থাকেন।


title: টৈটং ইউনিয়ন

text: অপর এক তথ্য পাওয়া যায় যে, এ অঞ্চলে "তুয়াই" নামের একজন মগ রাজা বাস করত। তার বংশধররা তাদের আঞ্চলিক ভাষায় "তুং" দ্বারা এলাকা বুঝাত । সেই তুয়াই মগ রাজার নাম অনুসারে "তুয়াই তং" বা "টৈটং" নামের উৎপত্তি ঘটে।


title: টৈটং ইউনিয়ন

text: এছাড়া ব্যাপক জনশ্রুতি রয়েছে যে, এ এলাকায় মানুষেরা পাহাড়ে ঘেরা বনজঙ্গল কেটে আবাদকৃত জমিতে চাষাবাদ করত। তখন বন্য হাতি, শুকর, বানর ও অন্যান্য বন্য পশু ইত্যাদি হিংস্র জীব-জন্তু ফসলের ব্যাপক ক্ষতি সাধন করত বলে তারা ফসল রক্ষা করার জন্য দিনে বা রাতে পাহারা দিত। তারা লম্বা ও উঁচ গাছ-বাঁশ দিয়ে টং বা টংগী বেঁধে পাহারা করতো। এ থেকেও গ্রামটির নামকরণ হয়েছে "টৈটং"।


title: টৈটং ইউনিয়ন

text: টৈটং ইউনিয়ন এক সময় বারবাকিয়া ইউনিয়ন এর অধীনে ছিল। ১৯৯২ সালের সেপ্টেম্বর মাসে টৈটং আলাদা ইউনিয়ন হিসেবে প্রতিষ্ঠা লাভ করে।


title: টৈটং ইউনিয়ন

text: টৈটং ইউনিয়ন পেকুয়া উপজেলার আওতাধীন ২নং ইউনিয়ন পরিষদ। এ ইউনিয়নের প্রশাসনিক কার্যক্রম পেকুয়া থানার আওতাধীন। এ ইউনিয়ন জাতীয় সংসদের ২৯৪নং নির্বাচনী এলাকা কক্সবাজার-১ এর অংশ। এ ইউনিয়নের গ্রামগুলো হল:


title: টৈটং ইউনিয়ন

text: টৈটং ইউনিয়নের স্বাক্ষরতার হার ২১.৩৯%। এ ইউনিয়নে ১টি মাধ্যমিক বিদ্যালয়, ১টি দাখিল মাদ্রাসা ও ৬টি প্রাথমিক বিদ্যালয় রয়েছে।


title: টৈটং ইউনিয়ন

text: টৈটং ইউনিয়নে যোগাযোগের প্রধান সড়ক হল চট্টগ্রাম-কক্সবাজার আঞ্চলিক সড়ক। প্রধান যোগাযোগ মাধ্যম সিএনজি চালিত অটোরিক্সা।


title: টৈটং ইউনিয়ন

text: টৈটং ইউনিয়নের পশ্চিম সীমান্ত দিয়ে প্রবাহিত হচ্ছে জলকদর খাল।


title: টৈটং ইউনিয়ন

text: টৈটং ইউনিয়নের প্রধান প্রধান হাট/বাজারগুলো হল টৈটং বাজার এবং হাজীর বাজার।


title: প্রীতম আহমেদ

text: প্রীতম আহমেদের জন্ম ১৯৭৬ সালের ২৪ এপ্রিল বাংলাদেশের ঢাকা শহরে। তিনি সরকারি সঙ্গীত মহাবিদ্যালয় থেকে নজরুল সংগীতে শিক্ষা লাভ করেন। নিউ ইয়র্ক গীটার একাডেমী থেকে স্প্যানিশ ফ্লেমিঙ্গো গীটারে পড়ালেখা করছেন নিয়মিত।


title: প্রীতম আহমেদ

text: কিশোর বয়স থেকেই সংগীতের সাথে জড়িত প্রীতম আহমেদ কবীর সুমন, অজয় চক্রবর্তী, ওস্তাদ রাশীদ খান, বব ডিলান, বিবি কিং, স্টিভ র‌্যাভন প্রমুখ জীবনমুখী শিল্পীদের দ্বারা প্রভাবিত। ঢাকার সদরঘাটে কুপিয়ে হত্যা করা বিশ্বজিৎ, বাংলাদেশ-ভারতে সীমান্তে কাঁটাতারে ঝুলিয়ে রাখা ফেলানী, গাজীপুরে বাসের মধ্যে আগুনে পুড়িয়ে মারা মনির, দিল্লিতে বাসে গণ-ধর্ষণের শিকার দামিনী, পুরুলিয়ার 'ছেলে না মেয়ে' প্রশ্নে মেডিক্যাল টেস্টের মুখোমুখি হওয়া পিংকি প্রামাণিক প্রভৃতি রাজনৈতিক, সামাজিক, অর্থনৈতিক সম-সাময়িক ঘটনা নিয়ে তিনি প্রতিবাদী হয়ে ওঠেন এবং গান বাঁধেন। এ পর্যন্ত তার মোট ১০টি এলবাম প্রকাশিত হয়েছে।


title: প্রীতম আহমেদ

text: প্রীতম আহমেদ প্রথমে বাংলাদেশের বেসরকারি টেলিভিশন 'চ্যানেল আই'-এ অনুষ্ঠান নির্মাতা হিসাবে যোগ দেন এবং দীর্ঘদিন সেখানে কর্মরত ছিলেন; পরবর্তীতে তিনি নিজের একটি স্টুডিও কাম প্রোডাকশন কোম্পানি গঠন করেন এবং নাম দেন 'গানওয়ালা'। এছাড়াও তিনি অনলাইন পত্রিকা মিডিয়াটাইমস টোয়েন্টিফোর ডট কম-এর সম্পাদক হিসাবেও যুক্ত আছেন।


title: প্রীতম আহমেদ

text: প্রীতম আহমেদ ব্যক্তি জীবনে লেখালেখির সাথেও যুক্ত আছেন; ২০১৫ সালের অমর একুশে বই মেলায় র‌্যামন পাবলিশার্স থেকে তার কবিতার বই 'জন্মদাগ' প্রকাশিত হয়েছে।


title: প্রীতম আহমেদ

text: অ্যামি অ্যাওয়ার্ড বিজয়ী নির্মাতা রওশন আরা নিপার পরিচালনায় 'মহুয়া মঙ্গল' নামের একটি চলচ্চিত্রে প্রীতম আহমেদ অভিনয় করেছেন।


title: প্রীতম আহমেদ

text: বর্তমানে প্রীতম একাকী থাকলেও সংবাদ পাঠক সঙ্গীতার সাথে তার বিয়ে হয়োছিলো যেটি ২০০৯ সালে ভেঙে যায় এবং সেখানে 'মেঘ' এবং 'রোদ্দুর' নামে দুটি যমজ মেয়ে আছে।


title: কাকাতুয়া

text: ক্যাকাটুইডি (Cacatuoidea) গোত্রের ২১টি প্রজাতির সবগুলোই কাকাতুয়া নামে পরিচিত। এ গোত্রটি ক্যাকাটুওইডি (Cacatuoidea) মহাগোত্রের অন্তর্গত একমাত্র গোত্র। প্রকৃত টিয়া (বা সিট্টাকোইডি, Psittacoidea) এবং নিউজিল্যান্ডের টিয়াদের (বা স্ট্রিগোপোইডি, Strigopoidea) সাথে মিলে এরা সিট্টাসিফর্মিস (Psittaciformes) টিয়ার বর্গ গঠন করেছে। এ পাখিটি মূলত অস্ট্রেলিয়া ও পূর্ব ভারতীয় দ্বীপপুঞ্জ বা ইস্ট ইন্ডিজ বিশেষতঃ দক্ষিণ-পূর্ব এশিয়া, ভারতীয় উপমহাদেশ, ইন্দোচীন, মালয়সহ ইন্দোনেশিয়ায় দেখা যায়। কাকাতুয়া শব্দটি এসেছে ইন্দোনেশীয় ভাষা "কাকাতুয়া" থেকে। ধারনা করা হয় শব্দটি ইন্দোনেশীয় "কাকা" থেকে উদ্ভূত হয়েছে যার অর্থ "টিয়া"। আরেকটি মতবাদ অনুসারে কাকাতুয়া শব্দের অর্থ "বড় বোন"। ইন্দোনেশীয় ভাষায় "কাকাক" অর্থ বোন আর "তুয়া" অর্থ বয়সে বড়।


title: কাকাতুয়া

text: ঠোঁটের উপরের অংশের চোয়াল, নীচের চোয়ালকে ঢেকে রেখেছে।


title: কাকাতুয়া

text: সকল কাকাতুয়ারই আকর্ষণীয় পালক এবং শক্তিশালী বাঁকানো ঠোঁট রয়েছে। অধিকাংশ প্রজাতিই সাদা রংয়ের। কিন্তু কিছু প্রজাতির গায়ের রঙ ধূসর, খয়েরী, উজ্জল কালো বর্ণের। কাকাতুয়া মাঝারি থেকে বড় তোতা পাখির চেয়েও বড় হতে পারে। দৈর্ঘ্য ৩০ থেকে ৬০ সেন্টিমিটার (১২ থেকে ২৪ ইঞ্চি) এবং ওজন ৩০০ থেকে ১,২০০ গ্রাম (০.৬৬ থেকে ২.৬ পাউন্ড) হয়ে থাকে। তন্মধ্যে বৃহদাকৃতির শ্যামা কাকাতুয়ার দৈর্ঘ্য ৬৭ সেন্টিমিটার বা ২৬.৪ ইঞ্চি হয়ে থাকে। সবচেয়ে ছোট প্রজাতির কাকাতুয়া হচ্ছে ককাটিয়েল। অন্যান্য প্রজাতির তুলনায় এরা খুবই পাতলা। দীর্ঘ লেজসহ এর দৈর্ঘ্য ১৩ ইঞ্চি এবং ওজন ৮০ থেকে ১০০ গ্রাম।


title: কাকাতুয়া

text: মাথার ঝুঁটি স্থির নয় তবে, সকল প্রজাতির কাকাতুয়ার মাঝেই বিরাজমান এবং অনেক প্রজাতিতেই তা দৃশ্যমান। ভূমিতে অবতরণ কিংবা ভূমি থেকে উড্ডয়নের সময় এ ঝুঁটি দেখা যায়। টিয়ে পাখির অনেক বৈশিষ্ট্যই কাকাতুয়ার মাঝে বিরাজমান। তন্মধ্যে - বাঁকা ঠোঁট ও পায়ের আঙ্গুল উল্লেখযোগ্য। পায়ের ধরন ক্ষুদ্র ও থাবাগুলো শক্তিশালী যা গাছের শাখা ধরতে বেশ সাহায্য করে। মাঝের দুই আঙ্গুল সামনের দিকে এবং কিনারার দুই আঙ্গুল পিছনের দিকে থাকে। বিস্তৃত ও লম্বা পাখার সাহায্যে তারা চলাফেরা করে। ঘন্টায় সর্বোচ্চ ৭০ কিলোমিটার (৪৩ মাইল) চলার রেকর্ড রয়েছে। ক্ষুদ্র প্রজাতির কাকাতুয়ার গোলাকৃতি পাখা রয়েছে ও স্বল্প দূরত্বে চলাচল করে থাকে।


title: কাকাতুয়া

text: উদ্ভিদজাত খাবার খেয়ে এরা জীবনধারন করে। কখনও কখনও জমির ফসলও ব্যাপক ক্ষতিগ্রস্ত হয়। একত্রে খাবার গ্রহণ করতে এরা অভ্যস্ত। গ্রীষ্মমণ্ডলীয় বনাঞ্চলের উঁচু বৃক্ষের গর্তে থাকতে এরা পছন্দ করে এবং সেখানেই তারা বাসা বাঁধে। মূলত প্রাকৃতিকভাবে সৃষ্ট পাখির গর্ত কিংবা পাহাড়ের গুহায় এরা বাসা তৈরী করে। স্ত্রীজাতীয় কাকাতুয়া দুইটি থেকে চারটি সাদা ডিম পারে। শাবকগুলো চোখ বোজা অবস্থায় থাকে এবং প্রায় তিন মাস শাবকদের বৃদ্ধির লক্ষ্যে স্ত্রী-পুরুষ উভয় কাকাতুয়াই পালাক্রমে দেখাশোনা ও লালন-পালন করে। উভয়ের তত্ত্বাবধানেই কাকাতুয়া ছানাগুলো বড় হয়। কাকাতুয়ারা দল বেঁধে কখনো কখনো হাজারেরও অধিক একত্রে খাদ্যের সন্ধানে বের হয়।


title: কাকাতুয়া

text: প্রজাতিভেদে বিভিন্ন রঙের কাকাতুয়া দেখা গেলেও সবচেয়ে বেশী দেখা যায় সাদা রঙের। অন্যতম পোষা পাখি হিসেবে কাকাতুয়ার সুনাম রয়েছে। বুদ্ধিমত্তা, আকর্ষণীয়তা এবং মানুষের অনুকরণশীলতার কারণে এটি জনপ্রিয় খাঁচার পাখিতে পরিণত হয়েছে। এছাড়াও, পৃথিবীর প্রায় সকল চিড়িয়াখানায় এদেরকে দেখা যায়।


title: কাকাতুয়া

text: ক্যাকাটুইডি গোত্রের সাম্প্রতিক বিভাজন অনুসারে বর্তমানে জীবিত কাকাতুয়ার প্রজাতি ও উপপ্রজাতিগুলো নিম্নে উল্লেখ করা হল:


title: কাকাতুয়া

text:
উপগোত্র নিম্ফিসিনি
উপগোত্র Calyptorhynchinae: শ্যামা কাকাতুয়া
উপগোত্র ক্যাকাটুইনিঅতীব সুন্দর, মনোরম, আকর্ষণীয়, চিত্তাকর্ষক পাখি হিসেবে কাকাতুয়া যথেষ্ট আদরণীয়। এর বাণিজ্যিক মূল্যও অপরিসীম। জীববৈচিত্র্যের ভারসাম্য রক্ষায় বনের পাখি কাকাতুয়ারা দলবেঁধে খাদ্যের সন্ধানে বের হয়। কিন্তু কিছু প্রজাতির কাকাতুয়া ফসলের মারাত্মক ক্ষতিসাধন করে বিরক্তিকর পাখি হিসেবে পরিচিতি পেয়েছে। এদেরকে নিয়ন্ত্রণের জন্যে বন্দুকের গুলি ছোড়া, বিষাক্ত দ্রব্য প্রয়োগ করা হয়ে থাকে।


title: কাকাতুয়া

text: আইইউসিএন এবং বার্ডলাইফ ইন্টারন্যাশনালের ভাষ্য মোতাবেক প্রায় সাত প্রজাতির কাকাতুয়া সংকটাপন্ন অবস্থায় রয়েছে বলে বিবেচিত হয়ে আসছে। তন্মধ্যে কমপক্ষে একটি প্রজাতি প্রায় বিপদগ্রস্ত পর্যায়ে পৌঁছেছে। দুই ধরনের কাকাতুয়া মহাবিপন্ন অবস্থায় আছে। অস্তিত্ব বিপন্নতার প্রধান কারণ হচ্ছে বনভূমির উজাড় ও বন্যপ্রাণীর ব্যবসা। সকল কাকাতুয়াই গাছে সৃষ্ট বাসার উপর নির্ভরশীল যা গাছ উজাড় হয়ে যাওয়ায় তাদের আবাসস্থলও ধ্বংসের পর্যায়ে পড়েছে। এ অবস্থায় সঙ্কটাপন্ন প্রজাতির কাকাতুয়ার বংশবৃদ্ধির লক্ষ্যে বিশেষ ধরনের আবাসস্থল তৈরীর প্রয়োজন পড়েছে। শুধুমাত্র ১৯৮৩ থেকে ১৯৯০ সালের মধ্যে ইন্দোনেশিয়া থেকে প্রায় ৬৬,৬৫৪টি স্যামন কাকাতুয়া রপ্তানী করা হয়; যাতে অভ্যন্তরীণ বাণিজ্য কিংবা অবৈধভাবে রপ্তানীর সংখ্যাটি গণ্য করা হয়নি।


title: জন ল্যাথাম (পক্ষীবিদ)

text: জন ল্যাথাম (জুন ২৭, ১৭৪০ - ফেব্রুয়ারি ৪, ১৮৩৭) একজন ইংরেজ চিকিৎসক, প্রকৃতিবিদ ও লেখক। ১৭৪০ সালে দক্ষিণ-পূর্ব লন্ডনের এলথ্যামে জন্মগ্রহন করেন। সেখানকার শল্যচিকিৎসক জন ল্যাথামের (মৃত্যু, ১৭৮৮) জ্যেষ্ঠ পুত্র ছিলেন তিনি। তাঁর মাতা ছিলেন ইয়র্কশায়ারের মেয়ে।


title: জন ল্যাথাম (পক্ষীবিদ)

text: ল্যাথামকে বলা হয় অস্ট্রেলিয়ান পক্ষীবিজ্ঞানের জনক। অষ্টাদশ শতকের শেষ দুই দশকে অস্ট্রেলিয়া থেকে যে সমস্ত পাখির নমুনা ইংল্যান্ডে এসে পৌঁছেছিল, ল্যাথাম প্রায় সবগুলো বিশ্লেষণ করে দেখেন এবং তাদের অনেকগুলোর নামকরণ করেন। এমু, হলদেঝুঁটি কাকাতুয়া, লায়ারবার্ড, যুথ বাবুই, নীলটুনি, অস্ট্রেলিয়ার ছাতারে , হায়াসিন্থ ম্যাকাও ইত্যাদি বহু পাখির নামকরণ তাঁরই অবদান। কেন্টের ডাটফোর্ডে তিনি চিকিৎসক হিসেবে কর্মজীবন শুরু করেন। সেখানে তিনি প্রথমবারের মত ডার্টফোর্ড ফুটকি সনাক্ত করেন। ১৭৯৬ সালে তিনি অবসর গ্রহণ করেন ও হ্যাম্পশায়ারে স্থায়ী হন। তাঁর প্রধান সৃষ্টিকর্মের অন্যতম হচ্ছে "A General Synopsis of Birds" (১৭৮১–১৮০১) এবং "General History of Birds" (১৮২১–১৮২৮)।


title: জন ল্যাথাম (পক্ষীবিদ)

text: পক্ষীবিদ্যা বিষয়ে ল্যাথামের প্রথম সৃষ্টি "A General Synopsis of Birds"-তে মোট ১০৬টি চিত্রের সন্নিবেশ ঘটিয়েছিলেন তিনি। সবগুলো চিত্রই ছিল তাঁর আঁকা। বিভিন্ন সংগ্রহ ও জাদুঘর থেকে তিনি যে সমস্ত নতুন প্রজাতি সনাক্ত করেছিলেন, প্রায় তার সবগুলোই তিনি এ গ্রন্থে বর্ণনা করেন। জর্জ-লুই ল্যক্লের, কোঁত দ্য বুফোঁর মত তিনিও প্রজাতিসমূহের নামের উপর বেশি জোর দেন নি। পরবর্তীতে ল্যাথাম উপলব্ধি করেন যে শুধুমাত্র লিনিয়াসের দ্বিপদ নামকরণ পদ্ধতির ব্যবহার প্রজাতি তাঁকে নতুন বৈজ্ঞানিক নামকরণের সম্মান এনে দেবে। সেকারণে ১৭৯০ সালে তিনি "Index Ornithologicus" প্রকাশ করেন এবং তাঁর পূর্বে বর্ণিত প্রজাতিসমূহের সঠিক বৈজ্ঞানিক নাম গ্রন্থটিতে উল্লেখ করেন। দুর্ভাগ্যবশত তার আগেই ইয়োহান ফ্রিডরিশ মালিন লিনিয়াসের "Systema Naturæ"র নিজস্ব সংস্করণ রচনা করেন এবং সেখানে ল্যাথাম বর্ণিত প্রজাতিসমূহের নামকরণ করে ফেলেন। সেজন্য সেসব প্রজাতির বৈজ্ঞানিক নামের ক্ষেত্রে মালিন প্রদত্ত নামগুলোই বেশি প্রাধান্য পায়।


title: কালাপাশ চুটকি

text: কালাপাশ চুটকি (বৈজ্ঞানিক নাম: "Muscicapa fuliginosa") () বা ঝুলরঙাচটক Muscicapidae (মাসসিকাপিডি) গোত্র বা পরিবারের অন্তর্গত "Muscicapa" (মাসসিকাপা) গণের এক প্রজাতির ছোট বৃক্ষচারী পাখি। কালাপাশ চুটকির বৈজ্ঞানিক নামের অর্থ "সাইবেরিয়ার চুটকি" (ল্যাটিন "musca" = মাছি, "capere" = দখল করা, "sibiricus" = সাইবেরিয়ার)। সারা পৃথিবীতে এক বিশাল এলাকা জুড়ে এদের আবাস, প্রায় ৩০ লাখ বর্গ কিলোমিটার। বিগত কয়েক দশক ধরে এদের সংখ্যা বাড়েও নি আবার আশঙ্কাজনক পর্যায়ে চলে যায় নি। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত নয়।


title: কালাপাশ চুটকি

text: শীতকালে উত্তর-পূর্ব ভারত, বাংলাদেশ, ভুটান, মিয়ানমার, জাপান, দক্ষিণ চীন, তিব্বত ও দক্ষিণ-পূর্ব এশিয়ার অনেক দেশে কালাপাশ চুটকি দেখা যায়।


title: কালাপাশ চুটকি

text: দেহের দৈর্ঘ্য ১৩-১৪ সেন্টিমিটার। প্রাপ্তবয়স্ক পাখির শরীরের পেছনের অংশ ধূসর-বাদামি রঙের হতে পারে। পেটের মাঝে সাদা দাগ থাকে। ঠোঁট কালো রঙের ও চওড়া। চোখ বড়, কালচে-বাদামি এবং চোখের রঙ ধুসর। পায়ের পাতা ও নখ কালো। অপ্রাপ্তবয়স্ক পাখির দেহ একটু ভিন্ন ধরণের। রঙ বাদামি, বুক ও বগলে কালচে রঙের ছাপ থাকতে পারে।


title: কালাপাশ চুটকি

text:
উড়ন্ত ছোট পোকা শিকার করে খায় এরা। অন্ধকারেও এরা পোকা ধরে খেতে পারে। কোমল সুরে সি-সি করে ডাকে কোন কোন সময়।
কালাপাশ চুটকি সাধারণত নাতিশীতোষ্ণ অঞ্চলে থাকে, এছাড়া আলপ্স পাহাড়, বনের ধার, ওক বনেও থাকে কোন কোন সময়। বড় পত্রবহুল জঙ্গল এদের প্রিয়। শীতকালে সমতল ভূমিতে আসে। শীতে একাকী থাকতে পারে।


title: কালাপাশ চুটকি

text: মাকড়সার জাল ও শেওলা দিয়ে সাধারনত মে-জুলাই মাসে গাছের ডালে বাসা করে। বাসা দেখতে অনেকটা বাটি আকৃতির। সংখ্যায় তিন-চারটি ডিম পারে এরা যা সবুজ রঙের। যখন মেয়ে পাখি একা ডিমে তা দেয় তখন ছেলে পাখি খাবার সন্ধান করে। ছেলে ও মেয়ে পাখির চেহারা একই রকম।


title: সফটওয়্যার ফ্রিডম ডে

text: সফটওয়্যার স্বাধীনতা দিবস (, শব্দ সংক্ষেপ:SFD) সারা বিশ্বব্যাপি মুক্ত সফটওয়্যার নিয়ে বাৎসরিক ভাবে উদযাপন করা হয় এমন একটি দিন। বিশ্বব্যাপী মুক্ত সফটওয়্যার ব্যবহার ও প্রচার-উৎসাহ বাড়ানোর জন্যই দিনটি পালন করা হয়।


title: সফটওয়্যার ফ্রিডম ডে

text: ২০০৪ সাল থেকে প্রথম পালন করা হয় এদিনটি। ২০০৪ সালের ২৮ আগস্ট ১২ টি দলের অংশগ্রহনে প্রথম উদযাপন করা হয় দিনটি। ২০১০ সালে ১০০র বেশি দলের অংশগ্রহনে পালন করা হয় দিনটি ২০০৬ সাল থেকে প্রতি বছরের সেপ্টেম্বর মাসের তৃতীয় শনিবার পালন করা হয় দিনটি।


title: দেশী সজারু

text: দেশী সজারু বা ভারতীয় সজারু বা ঝুঁটিধর সজারু (; বৈজ্ঞানিক নাম: "Hystrix indica") তীক্ষ্ণ দন্তবিশিষ্ট ইঁদুরজাতীয় প্রাণী হিসেবে হিস্ট্রিসিডে পরিবারভূক্ত সদস্য। কখনো কখনো এটিকে তীক্ষ্ণ দন্তবিশিষ্ট ইঁদুর হিসেবে গণ্য করা হয়। মূলতঃ দক্ষিণ এশিয়ার বাংলাদেশ, ভারত, পাকিস্তান, নেপাল, শ্রীলঙ্কা; পশ্চিম ও মধ্য এশিয়াসহ আফগানিস্তান, তুর্কমেনিস্তান, চীন এবং মধ্যপ্রাচ্যের দেশসমূহে এজাতীয় সজারুকে দেখতে পাওয়া যায়। পাহাড়-পর্বত, উষ্ণমণ্ডলীয় এবং নাতিষীতোষ্ণমণ্ডলীয় এলাকার সমতলভূমি ও সংশ্লিষ্ট বনাঞ্চলে দেশী সজারুকে দেখা যায়। হিমালয় পবর্তমালার ২,৪০০ মিটার উচ্চতায়ও দেশী সজারুর সন্ধান পাওয়া গেছে।


title: দেশী সজারু

text: বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের তফসিল-১ অনুযায়ী এ প্রজাতিটি সংরক্ষিত।


title: দেশী সজারু

text: বৃহৎ ইঁদুরজাতীয় প্রাণী হিসেবে দেশী সজারুর দেহ ০.৯ মিটার (৩ ফুট) বা তদূর্ধ্ব হতে পারে এবং দৈহিক ওজন ১৪.৫ কিলোগ্রাম (৩২ পাউন্ড) হয়ে থাকে। দেহের বহিরাবরণের পশমগুলো মোটা। এতে কয়েক স্তরবিশিষ্ট শক্তিশালী, ধারালো ও তীক্ষ্ণ ধরনের কাঁটা রয়েছে। দীর্ঘতম কাঁটাটি কাঁধের দিকে জন্মায় যা প্রাণীর দেহের এক-তৃতীয়াংশ হয়। এর লেজও ছোট কাঁটার আবরণে পূর্ণ যা আত্মরক্ষার্থে ব্যবহার করে ও বিচ্ছুরণ ঘটায়। এর বিস্তৃত পা এবং লম্বা থাবা রয়েছে। যখন দেশী সজারু আক্রমণের শিকার হয় তখন তার দেহস্থিত কাঁটাগুলো সক্রিয় হয় ও লেজ থেকে খসে গিয়ে শিকারের দিকে বিচ্ছুরিত করে শিকারীকে দূরে সরাতে বাধ্য করে। যদি কোন কারণে এই বিষাক্ত কাঁটা শিকারীর গায়ে বিদ্ধ হয়, তাহলে মৃত্যু কিংবা গুরুতর আহত হবার ঘটনা ঘটতে পারে।


title: দেশী সজারু

text: গড়পড়তা স্ত্রীজাতীয় দেশী সজারুর যৌবনপ্রাপ্তি ঘটে ২৫ মাস বয়সে। এর বিপরীতে পুরুষ প্রজাতিটির সময় লাগে প্রায় ২৯ মাস। নিশাচর প্রাণী হিসেবে দেশী সজারু মাটির নিচে আশ্রয় নেয়। স্ত্রী সজারুটি ২১০ দিন সময় পর্যন্ত গর্ভধারন করে। বছরে এরা ১ থেকে সর্বোচ্চ ৪টি শাবক প্রসব করে।


title: দেশী সজারু

text: নিরামিষভোজী জীব হিসেবে এটি পাতা, ঘাস, ছোট ছোট গাছপালা খেয়ে জীবনধারন করে। গায়ের রঙ কালো প্রকৃতির হয়। মাটিতে গর্ত খুঁড়ে বাসস্থানের উপযোগী পরিবেশ গড়ে। এদের জীবনকালের সঠিক সময়কাল পাওয়া যায়নি। খাবার সংগ্রহের জন্য এরা বিভিন্ন ধরনের গাছপালার পাশাপাশি ফলমূল, শস্য, গাছের শিকড় পর্যন্ত এরা খেয়ে ফেলে। ভারতের কিছু অংশে কৃষকের উৎপাদিত ফসল খেয়ে অনিষ্টকারী প্রাণী হিসেবে এরা পরিচিতি পেয়েছে।


title: দেশী সজারু

text: জিম করবেট এবং কেনেথ এন্ডারসনের ন্যায় অনেক প্রকৃতিবিদ তাঁদের বিবরণীতে উল্লেখ করেছেন যে, অনেক বাঘ-চিতাবাঘ সজারুদের সাথে যুদ্ধ করে পরাস্ত ও আঘাতপ্রাপ্ত হয়েই মূলতঃ মানুষখেকো প্রাণীতে পরিণত হয়েছে। এর মাধ্যমেই দেশী সজারুদের আত্মরক্ষা ও বন্য পরিবেশে শিকারী প্রাণীদের সাথে তাদের সক্ষমতা বোঝা যায়। পরীক্ষা-নিরীক্ষান্তে ধরা পড়ে যে, কর্ণাটকের দক্ষিণে গুম্মালপুরের চিতাবাঘটির ডান পায়ে দুইটি বিষাক্ত সজারু কাঁটা ফুঁটেছিল। এর ফলশ্রুতিতেই চিতাবাঘটি খেপাটে হয়ে ১৯৫৪ সালে ৪২ জন গ্রামবাসীকে হত্যা করেছিল।


title: সিগমা-ডিপি-১

text: সিগমা ডিপি ১ উচ্চ-ক্ষমতা সম্পন্ন কম্প্যাক্ট ডিজিটাল ক্যামেরা। জাপানের লেন্স নির্মাতা হিসেবে পরিচিত সিগমা কর্পোরেশন এই ক্যামেরাটি নির্মাণ করে। ক্যামেরাটিতে ১৪ মেগাপিক্সেল ফোভিওন এক্স ৩ সেন্সর (২৬৫২ x ১৭৬৮ x৩ স্তর), ১৬.৬ মিমি এফ ৪.০ লেন্স (২৮ মিমি), একটি ২.৫" এলসিডি এবং পপ-আপ ফ্ল্যাশ রয়েছে। ডিজিটাল এসএলআর ব্যতীত এটাই প্রথম কম্প্যাক্ট কামেরা যাতে এপিএস-সি আকৃতির সেন্সর ব্যবহার করা হয়েছে। সিগমা দাবী করে এই সেন্সর ব্যবহার করার কারণে ছোট্ট আকৃতির পকেট ক্যামেরাতেও ডিজিটাল এসএলআর মানের ছবি তোলা সম্ভব হবে।


title: সিগমা-ডিপি-১

text: ক্যামেরাটি প্রথম ২০০৬ সালের ২৬ সেপ্টেম্বর ঘোষণা করা হলেও উৎপাদন সংক্রান্ত সমস্যা থাকায় ক্যামেরাটি বাজারজাত হয় ২০০৮ সালে। পরবর্তীতে ২০০৯ সালে সিগমা ডিপি ২ নামে আরেকটি ক্যামেরা বের করার ঘোষণা দেয় প্রতিষ্ঠানটি। তবে এই ক্যামেরায় অন্য লেন্স ব্যবহার করা হয় এবং দুইটি ক্যামেরাই পাশাপাশি বিক্রয় করতে থাকে সিগমা। ২০০৯ সালের ১৭ নভেম্বর ডিপি ১এস নামে আরো উন্নত একটি সংস্করণের ঘোষণা দেয়া হয়।


title: সিগমা-ডিপি-১

text: কম্প্যাক্ট দেহে বিশাল সেন্সর ব্যবহার করায়, আইএসও ১০০ তে অত্যন্ত এই শ্রেণির ক্যামেরার মধ্যে সবচেয়ে সেরা এবং কম্প্যাক্ট ক্যামেরা হিসেবে সবচেয়ে ভালো মানের ছবি ইত্যাদি উদ্ভাবনের জন্য ক্যামেরাটি সকলের কাছে প্রশংসা পায়। দিনের আলোয় প্রাকৃতিক দৃশ্য এবং আর্কিটেকচারাল স্থিরচিত্রের ক্ষেত্রে ক্যামেরাটিকে ডিজিটাল এসএলআর সমমান বলে উল্লেখ করা হলেও স্বল্প আলোয় বাজে পারফরমেন্স এবং ধীর গতির কারণে সমালোচিত হয়। বিশ্লেষণের শেষে ক্যামেরাটি সম্পর্কে বলা হয়ে, "দারুণ একটি কনসেপ্ট কিন্তু আরো কাজ করতে হবে।" ক্যামেরাটির ইউজার ইন্টারফেসটিও সমালোচনার শিকার হয়।


title: সিগমা-ডিপি-১

text: ২০১২ সালের ফেব্রুয়ারি মাসে সিগমা ডিপি ১ এবং ডিপি ২ উভয় সংস্করণের হালনাগাদ বের করার ঘোষণা দেয়। নতুন সংস্করণ গুলোর নামের শেষে প্রকৌশলী এবং স্থিরচিত্রগ্রাহক ফোভিওন মেরিল (১৯৪৯-২০০৮) এর স্মৃতিতে মেরিল যুক্তি করে ডিপি ১ মেরিল এবং ডিপি ২ মেরিল নামকরণ করা হয়। নতুন সংস্করণে ৪৬ মেগাপিক্সেল ফোভিওন সেন্সর ব্যবহার করায় ছবির মান আরো উন্নত হয়েছে।


title: উইলিয়াম টমাস ব্লানফোর্ড

text: উইলিয়াম টমাস ব্লানফোর্ড (৭ অক্টোবর, ১৮৩২-২৩ জুন, ১৯০৫) একজন ইংরেজ প্রকৃতিবিদ ও ভূতত্ত্ববিদ। ভারতীয় উপমহাদেশে প্রাণীবিদ্যার বাইবেলখ্যাত "The Fauna of British India, Including Ceylon and Burma"-এর অন্যতম প্রধান সম্পাদক ছিলেন তিনি।


title: উইলিয়াম টমাস ব্লানফোর্ড

text: ব্লানফোর্ড ১৮৩২ সালে লন্ডনে জন্মগ্রহন করেন। ব্রাইটন ও প্যারিসে তিনি পারিবারিক বিদ্যালয়ে শিক্ষা গ্রহণ করেন। প্রথম দিকে তিনি ব্যবসা-বাণিজ্যে কর্মজীবন শুরু করার চেষ্টা করেন। ১৮৫১ সালে দেশে ফিরে তিনি রয়েল স্কুল অফ মাইনসে ভর্তি হন। ১৮৫৪ সালে ব্লানফোর্ড ও তাঁর ভাই হেনরি ফ্রান্সিস ব্লানফোর্ড জিওলজিক্যাল সার্ভে অফ ইন্ডিয়ায় যোগ দেন। দীর্ঘ সাতাশ বছর সেখানে কাজ করার পর ১৮৮২ সালে তিনি অবসর গ্রহণ করেন। অবসর গ্রহণের পর তিনি "The Fauna of British India, Including Ceylon and Burma" সম্পাদনার কাজ হাতে নেন।


title: উইলিয়াম টমাস ব্লানফোর্ড

text: উইলিয়াম টমাস ব্লানফোর্ডের নামে যে সমস্ত শ্রেণীর নাম রাখা হয়েছে সেখুলো হল:


title: সোনাদিয়া দ্বীপ

text: সোনাদিয়া দ্বীপ বাংলাদেশের কক্সবাজার জেলার মহেশখালী উপজেলার অর্ন্তগত কুতুবজোম ইউনিয়নে অবস্থিত একটি দ্বীপ। এটি জীববৈচিত্রের দ্বীপ নামেও পরিচিতি এবং এ দ্বীপ প্রাকৃতিক সৌন্দর্য পিপাসুদের জন্য অন্যতম পর্যটন স্থান। চারদিকে গভীর সমুদ্রের সাগরের ঢেউ সমৃদ্ধ এটি মূলত প্যারাদ্বীপ নামে পরিচিতি।


title: সোনাদিয়া দ্বীপ

text: অপরূপ সৌন্দর্যের আধার এ দ্বীপ কক্সবাজার শহর থেকে ৭ কিলোমিটার উত্তর পশ্চিমের দূরে সাগর গর্ভে অবস্থিত। দ্বীপটির আয়তন প্রায় ৯ বর্গকিলোমিটার। তিন দিকে সমুদ্র সৈকত,সাগর লতায় ঢাকা বালিয়াড়ি, কেয়া- নিশিন্দার ঝোপ, ছোট-বড় খাল বিশিষ্ট প্যারাবন। বিচিত্র প্রজাতির জলচর পাখি দ্বীপটিকে করেছে অনন্য বৈশিষ্ট্য মন্ডিত। এটি মহেশখালী কেনেল দ্বারা কক্সবাজারের মূল ভূখন্ড থেকে বিছিন্ন হয়েছে।


title: সোনাদিয়া দ্বীপ

text: এর এটি দেশের প্রধান শুটকি মাছ উৎপাদন কেন্দ্র। এখানকার ম্যানগ্রোভ বন এবং উপকূলীয় বনভূমি, সাগরে গাঢ় নীল পানি, কেয়া বন, লাল কাঁকড়া, বিভিন্ন প্রকারের সামুদ্রিক পাখি পর্যটকদের মনে দোলা দেয়। এই দ্বীপটি বাংলাদেশের গভীর সমুদ্র বন্দর তৈরির জন্য নির্বাচিত হয়েছে।


title: সোনাদিয়া দ্বীপ

text: এই দ্বীপে ২টি মসজিদ, ১টি প্রাথমিক বিদ্যালয়, ১টি সাইক্লোন সেন্টার, আনুমানিক ১২টি গভীর নলকূপ রয়েছে।


title: ক্যাকাটুয়া

text: ক্যাকাটুয়া (Cacatuidae) কাকাতুয়া গোত্রের অন্তর্গত একটি গণ। মোট এগারটি প্রজাতি এ গণের অন্তর্গত। এসব প্রজাতি উত্তরে ফিলিপাইন থেকে দক্ষিণে অস্ট্রেলিয়া পর্যন্ত এবং পশ্চিমে ওয়ালাসিয়া থেকে পূর্বে সলোমন দ্বীপপুঞ্জ পর্যন্ত বিস্তৃত। এসব প্রজাতির দেহ প্রধানত সাদা ;কয়েকটি প্রজাতির দেহে গোলাপি ও হলুদ আভা থাকে। এদের চওড়া ঝুঁটি দেখা যায়। উপগণ "ক্যাকাটুয়ার" ঠোঁট কালো কিন্তু উপগণ "লিকমেটিসের" ঠোঁট ফ্যাকাসে। বর্তমানে এ গণের অন্তর্গত অধিকাংশ প্রজাতিই বিপদগ্রস্ত বলে বিবেচিত।


title: ক্যাকাটুয়া

text: গণ "ক্যাকাটুয়া"


title: মোহাম্মদ আবদুল আজিজ

text: মোহাম্মদ আবদুল আজিজ (জন্ম: অজানা- মৃত্যু: ১৯৯৯) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: মোহাম্মদ আবদুল আজিজ

text: মোহাম্মদ আবদুল আজিজের জন্ম কুমিল্লা জেলার ব্রাহ্মণপাড়া উপজেলার ষাটশালা গ্রামে। তাঁর বাবার নাম এম আবদুল মজিদ এবং মায়ের নাম সুফিযা মজিদ। তাঁর স্ত্রীর নাম নীলুফার আজিজ। তাঁদের দুই ছেলে।


title: মোহাম্মদ আবদুল আজিজ

text: মো. আবদুল আজিজ ১৯৭১ সালে ঢাকা কলেজের বিএ (পাস) ক্লাসের দ্বিতীয় বর্ষের শিক্ষার্থী ছিলেন। ছাত্র রাজনীতিও করতেন। তখন ঢাকা কলেজ ছাত্র সংসদের সহসভাপতি ছিলেন। মুক্তিযুদ্ধ শুরু হলে এপ্রিল মাসের শেষে ভারতে যান। মে মাসের মাঝামাঝি সময় যুদ্ধে যোগ দেন। সায়েদাবাদের অপারেশন ছিল তাঁর প্রথম অপারেশন। পরে অপারেশন করেন গ্রিন রোডসহ আরও কয়েকটি স্থানে।